

**ВЪПРОСИ И ОТГОВОРИ ПО ПРОЦЕДУРА ЧРЕЗ ПОДБОР НА ПРЕДЛОЖЕНИЯ ЗА ИЗПЪЛНЕНИЕ НА ИНВЕСТИЦИИ ОТ КРАЙНИ ПОЛУЧАТЕЛИ**

**BG-RRP-1.007 „МОДЕРНИЗАЦИЯ НА ОБРАЗОВАТЕЛНА СРЕДА“**

**към 13.12.2022 г.**

**ВЪПРОС 1 от 28.10.2022 г. (постъпил чрез ИСУН 2020):**

Община Стара Загора изпълни проект „Обновяване на образователната инфраструктура в Община Стара Загора“, финансиран по ОПРР 2014-2020. На 15.01.2021 год. проектът е приключен. В обхвата на проекта бяха изпълнени дейности по реконструкция, модернизация и въвеждане на мерки за енергийна ефективност за сградата на ОДЗ № 58 „Звездица“, кв. „Железник“, УПИ Іза детски комбинат и КОО, кв. 647а по плана на град Стара Загора.

ОДЗ № 58 „Звездица“ има филиал, находящ се в село Богомилово, по който не са извършвани никакви ремонтни дейности.

Моля за Вашето становище, допустим ли е обектът (филиал на ОДЗ № 58 „Звездица“) за финансиране по настоящата процедура. Моля за уточнение филиалът към кой компонент на процедурата трябва да бъде отнесен – според групите в него или групите в цялата детска градина.

**ОТГОВОР:**

Съгласно т. 10.1. „Критерии за допустимост“ от Условията за кандидатстване *„Допустими образователни институции по компонент 3 са детски градини с до 2 групи, в т.ч. детски градини с яслена група, които попадат в първа група на детски градини, разпределени по стратегическа значимост на институцията въз основа на класациите по видове образователни институции, извършена от Министерство на образованието и науката в съответствие с Методологията за приоритизиране на обектите на образователната инфраструктура на територията на Република България.“*

*„Допустими образователни институции по компонент 4 са детски градини с 3 и повече групи, в т.ч. детски градини с яслени групи, които попадат в първа група на детски градини, разпределени по стратегическа значимост на институцията въз основа на класациите по видове образователни институции, извършена от Министерство на образованието и науката в съответствие с Методологията за приоритизиране на обектите на образователната инфраструктура на територията на Република България.“*

*„Допускат се интервенции в повече от една сграда на един и същ обект на интервенция (училище/детска градина). В случай на детска градина с филиал/и, в предложението за изпълнение на инвестиция следва да е включена само централа на детската градина или само 1 филиал.“*

Списъкът с детските градини, разпределени по райони за планиране за целите на настоящата процедура е представен в Приложение VII към Условията за кандидатстване. За всеки отделен район за планиране детските градини са разпределени на 5 групи, като ясно е посочено кои детски градини попадат в първа група.

В т.10.1. от Условията за кандидатстване е посочено, че „Недопустими за финансиране са училища и детски градини, за които е осъществяван основен ремонт, реконструкция, основно обновяване, пристрояване, надстрояване с финансиране от общински бюджет, националния бюджет, бюджета на Европейския съюз или друга донорска програма през последните 5 години преди крайния срок за кандидатстване по настоящата процедура или до предоставяне с решение на СНД на средства по Механизма. В тази връзка кандидатът попълва и подава към предложението за изпълнение на инвестиция Декларация на кандидата (Приложение I към Условията за кандидатстване)“. Чрез попълване, подписване и представяне на Декларация на кандидата (Приложение I към Условията за кандидатстване), в точка 9, кандидатът декларира, че „*В образователната институция, обект на интервенция по проекта, не е осъществяван основен ремонт, реконструкция, основно обновяване, пристрояване, надстрояване с финансиране от общински бюджет, националния бюджет, бюджета на Европейския съюз или друга донорска програма през последните 5 години преди крайния срок за кандидатстване по настоящата процедура, включително и към настоящия момент*.“. По Компонент 3 и Компонент 4 кандидатът декларира описаното по-горе обстоятелство за централата **или** филиала, който е обект на интервенция в допустимата образователна институция – детска градина.

Кандидатът следва да направи преценка по кой компонент на процедурата попада предложението му за изпълнение на инвестиция въз основа на броя на групите в централата или филиала на детската градина по данни само за учебната 2021/2022 г., в зависимост от това дали централата или филиалът е обект на интервенция в предложението за изпълнение на инвестиция. На етап оценка на предложенията за инвестиции информацията за броя на групите в детските градини се проверява от СНД съобразно получената по служебен път от Центъра за информационно осигуряване на образованието.

В допълнение, съгласно *Указания на СНД за попълване на електронен формуляр за кандидатстване по процедурата* (Приложение IX към Условията за кандидатстване), в секция „2. Данни за кандидата“, поле „Допълнително описание“, в случай на детска градина с филиал/и, кандидатът следва да уточни дали обектът на интервенция е централата на детската градина или филиал като се посочи точен адрес на обекта на интервенция по проекта.

**ВЪПРОС 2 от 28.10.2022 г. (постъпил чрез ИСУН 2020):**

Във връзка с Условия за кандидатстване по Компонет 1: Образование и умения, процедура BG-RRP-1.007 „Модернизация на образователна среда“ по Национален план за възстановяване и устойчивост, имаме следните въпроси:

В списъците с видовете образователни институции, разпределени по район за планиране към Условията за кандидатстване фигурира Детска градина с филиал, която попада в Първа група. В списъка е отразено само името на централата на детската градина, това включва ли и филиала, и отнасят ли се същите условия към него?

През 2018 г. е извършвана реконструкция на сградата на детската градина, а във филиала до момента не са извършвани никакви ремонти. Съгласно Условията за кандидатстване, детската градина е недопустима за финансиране. В този случай филиала счита ли се за допустим?

Детската градина попада в Първа група, Компонент 4

**ОТГОВОР:**

Моля вижте отговора на ВЪПРОС 1 от 28.10.2022 г. от настоящите разяснения.

По отношение на частта от въпроса относно *„…В списъка е отразено само името на централата на детската градина, това включва ли и филиала, и отнасят ли се същите условия към него?“* следва да се има предвид, че допустими образователни институции за Компонент 4 съгласно т. 10.1 от Условията за кандидатстване са „*Общински детски градини съгласно чл. 35, ал. 1 от ЗПУО с 3 и повече групи, в т.ч. детски градини с яслени групи*“. В Приложение VII са използвани данните от списъците с класирането на образователните институции по видове (детски градини, неспециализирани училища, средни училища, профилирани гимназии), извършено според заложените критерии в Методологията за приоритизиране на обектите на образователната инфраструктура на територията на Република България (<https://www.mon.bg/bg/101095> ).

**ВЪПРОС 3 от 28.10.2022 г. (постъпил чрез ИСУН 2020):**

Във връзка с публикуваните насоки за кандидатстване по процедура чрез подбор BG-RRP-1.007 „Модернизация на образователна среда“ по Националния план за възстановяване и устойчивост, имаме следните въпроси:

1. Предвид публикувания Проект на Наредба за техническите изисквания към енергийните характеристики на сградите, следва ли да се прилага Скала на класовете на енергопотребление за видовете категории сгради по Приложение № 2 към чл. 16, ал. 1 от наредбата, към вече извършено по реда на Наредба № 7 от 2005 г. за енергийна ефективност на сгради и приключило обследване за енергийна ефективност с издаден сертификат, регистриран в АУЕР?

2. Ако отговорът на въпрос 1 е "Да", то какво се случва с обследванията, които, по досега действащата наредба, са приключили с издаването на сертификат за енергийни характеристики клас "А", а съгласно проекта на наредба и приложенията й, същите тези мерки вече попадат в клас "В"? Т.е., те ще трябва да се преработят по новите изисквания, за да получат съответствие на характеристиките и мерки за клас "А" или ще се признават за клас "А" на основание това, че са изготвени, приети и регистрирани в АУЕР като такива до влизане в сила на новите разпоредби?

3. В случай, че проектирането бъде извършено след влизане в сила на Проект на Наредба за техническите изисквания към енергийните характеристики на сградите, при условие на извършено обследване за енергийна ефективност при действие на Наредба № 7 от 2005 г. за енергийна ефективност на сгради и постигнат клас, съгласно описания казус по-горе, допустимо ли е при изготвянето на проектите да бъдат предвидени допълнителни енергоспестяващи мерки, които да "компенсират" несъответствието в изискванията за клас "А" между двете наредби?

4. Следва ли КСС в доклада за енергийна ефективно да съответства на КСС на част „енергийна ефективност“ на инвестиционния проект? Допустимо ли е отклонение, предвид нарастващата инфлация в строителството?

5. При кандидатстване с готов технически проект, допустимо ли е и в какъв процент, да се залагат "непредвидени" разходи?

6. Допустим обект на интервенция ли е училище, състоящо се от пет корпуса, всеки от които е обособен като самостоятелен обект (сграда) с отделен идентификатор, при условие че за един от корпусите има издадено разрешение за строеж (за преустройство), в резултат на което не е включен (не е бил предмет) в обследването за ЕЕ и по отношение на него не се предвиждат да бъдат изпълнени каквито и да е било интервенции? По останалите четири корпуса на училището не са прилагане каквито и да е било СМР, предполагащи издаване на разрешение за строеж, през последните 5г.

7. Задължително ли при разработване на инвестиционен проект да се прилага в цялост Наредба № 24 от 10 септември 2020 г. за физическата среда и информационното и библиотечното осигуряване на детските градини, училищата и центровете за подкрепа за личностно развитие?

8. Допустимо ли е отклонение от Наредба № 24 от 10 септември 2020 г. за физическата среда и информационното и библиотечното осигуряване на детските градини, училищата и центровете за подкрепа за личностно развитие при разработване на инвестиционния проект, в случаите на техническа невъзможност спрямо сградата да бъдат приложени разпоредбите на подзаконовия нормативен акт? Следва се има предвид, че е много трудно да се приложи наредбата спрямо сграда, строена през 30-те години на миналия век, още повече че едно прилагане на разпоредбите на наредбата в цялост би довело до намаляване на капацитета на децата в училището с 50%, при доказан недостиг на места в съответната община.

9. При възлагане на техническия проект, следва ли да се ползва образецът на заданието за проектиране, включен в пакета документи към насоките за кандидатстване?

10. Когато имаме училище, което осигурява самостоятелна форма на обучение, броят на учениците в тази самостоятелната форма следва ли да се сумира към останалите в редовна форма за целите на изчисляване на коефициент 1 по методиката?

**ОТГОВОР:**

1. Насоките по процедура BG-RRP-1.007 „Модернизация на образователна среда“ са в съответствие с действащата нормативна уредба към датата на обявяване. Посоченият проект на Наредба за техническите изисквания към енергийните характеристики на сградите е публикуван за обществено обсъждане до 7.11.2022 г. и понастоящем не е действащ нормативен акт. На основание на чл. 5, ал. 6, т. 1. от Постановление № 114 на Министерския съвет от 08.06.2022 г. за определяне на детайлни правила за предоставяне на средства на крайни получатели от Механизма за възстановяване и устойчивост, след откриване на процедура чрез подбор утвърдените документи може да се изменят при промени в българското законодателство или в политиката на европейско и/или национално ниво, които налагат привеждане на документите в съответствие с тях.

2. Моля вижте отговора на т.1 от настоящия въпрос.

3. Моля вижте отговора на т.1 от настоящия въпрос.

4. Всички енергоспестяващи мерки от избрания пакет, предписани в Обследването за енергийна ефективност, които водят до съответствие на сградата поне с клас на енергопотребление „С“ **(**респективно избрания пакет енергоспестяващи мерки, посочен в Сертификата за енергийна ефективност), следва да съответстват **като видове СМР** в Количествената сметка на проектанта по част „Енергийна ефективност“, съответно в подробната Количествено-стойностна сметка (КСС).

5. В Условията за кандидатстване по процедура BG-RRP-1.007 „Модернизация на образователна среда“ е посочено, че в случай на инженеринг **непредвидени разходи** за строително-монтажни работи не са допустими. В случай, че се предвижда възлагане на строително-монтажни работи въз основа на одобрен технически проект, в рамките на общата стойност на СМР е допустимо да се включат и до 10% **непредвидени разходи за СМР**.

6. Съгласно т. 10 „Допустими крайни получатели“ от Условията за кандидатстване, „*Недопустими за финансиране са училища и детски градини, за които е осъществяван основен ремонт, реконструкция, основно обновяване, пристрояване, надстрояване с финансиране от общински бюджет, националния бюджет, бюджета на Европейския съюз или друга донорска програма през последните 5 години преди крайния срок за кандидатстване по настоящата процедура или до предоставяне с решение на СНД на средства по Механизма. В тази връзка кандидатът попълва и подава към предложението за изпълнение на инвестиция Декларация на кандидата (Приложение I към Условията за кандидатстване)*.“

7. Съгласно т. 11 „Дейности, допустими за финансиране“ от Условията за кандидатстване „*Работният/техническият проект, съответно дейностите за основен ремонт/ реконструкция/ основно обновяване/ пристрояване/ надстрояване на обектите следва да осигуряват достъпна архитектурна среда и да съответстват на изискванията на Наредба № РД-02-20-2 от 26.01.2021 г. за определяне на изискванията за достъпност и универсален дизайн на елементите на достъпната среда в урбанизираната територия и на сградите и съоръженията и да отговарят на изискванията на Наредба* *№ 24 от 10 септември 2020 г. за физическата среда и информационното и библиотечното осигуряване на детските градини, училищата и центровете за подкрепа за личностно развитие.“*

8. Моля вижте отговора на т. 7 от настоящия въпрос.

9. Към пакета Насоки за кандидатстване е приложено примерно задание за проектиране (Приложение VIIIa).

10. От формулирания въпрос не става ясно коя методика касае запитването. Моля, задайте отново въпроса като конкретизирате текстовете и Приложението към Условията за кандидатстване по които отправяте запитване.

**ВЪПРОС 4 от 28.10.2022 г. (постъпил чрез ИСУН 2020):**

Моля да се преосмисли критерият за оценка „Степен на готовност на кандидата“ - представен е работен/технически проект с влязло в сила разрешение за строеж. Следва да се има предвид, че срокът за влизане в сила на разрешението за строеж е 14 дни, което автоматично прави срока за кандидатстване крайно недостатъчен.

**ОТГОВОР:**

Запитването не е свързано с разяснение по Условията за кандидатстване по настоящата процедура.

**ВЪПРОС 5 от 31.10.2022 г. (постъпил чрез ИСУН 2020):**

Здравейте,

Моля да поясните дали изречението "По процедурата се допуска финансиране на разходи, които са извършени от кандидати след 1 февруари 2020 г....." включва и разходите за енергийни обследвания и издаването на технически/енергийни паспорти"?

Ако, отговорът е положителен, моля да поясните, ако разходът (енергийното обследване и пр.) е платен от съответната образователна институция (училище/детска градина), дали ще се признава за допустим разход, доколкото кандидатът по процедурата е самата Община (формално друго юридическо лице, с друг ЕИК), или задължително разходът трябва да е бил за сметка на Общината?

**ОТГОВОР:**

Съгласно т.12 „Категории разходи“ от Условията за кандидатстване „*По процедурата се допуска финансиране на разходи, които са извършени от кандидата след 1 февруари 2020 г., като разходи за проектиране, за набавянето на необходимите съгласувателни и разрешителни документи, изискващи се от националното законодателство, включително и свързаните с тях такси, дължими на съответните компетентни органи, геоложки/геодезически проучвания и др., необходими за подготовката и изпълнението на проекта, в случай че строителните дейности не са стартирали преди подписване на договора за финансиране по настоящата процедура.*“. В тази връзка по процедурата се допуска финансиране на разходи за изготвяне на обследване за енергийна ефективност, сертификат за енергийни характеристики на сграда, за обследване и установяване на техническите характеристики на сграда и изготвяне на технически паспорт, в случай че строителните дейности не са стартирали преди подписване на договора за финансиране по процедурата.

Разходите за енергийни обследвания и издаването на технически/енергийни паспорти са допустими за финансиране, ако са извършени след 1 февруари 2020 и преди сключване на договора за финансиране по процедурата, като се осигури спазването на изискването (от крайния получател и/или от съответната образователна институция - училище/детска градина) разходите да са извършени от кандидата и да са в съответствие с разпоредбите на т. 12 от Условията за кандидатстване по процедурата, както и на действащата Система за управление и контрол на плана за възстановяване и устойчивост на Република България (версия юни 2022 г.).

**ВЪПРОС 6 от 01.11.2022 г. (постъпил чрез ИСУН 2020):**

Уважаеми колеги,

ОУ „Св. Патриарх Евтимий“, гр. Велико Търново е една от големите образователни институции на територията на общината, в която са записани над 1000 деца на възраст от 6 до 14 години разпределени в 36 паралелки. Обучението се извършва на двусменен режим, поради недостиг на класни стаи. Установена е необходимост от изграждане на нов физкултурен салон, като за него към настоящия момент е налице разработен идеен проект с разрешение за строеж. В същото време основното училище е краен получател по проект № 328-2 „Внедряване на мерки за енергийна ефективност в училищната образователна инфраструктура в община Велико Търново“ с реализирана инвестиция върху основната сграда на училището. Проектът е финансиран по Програма на Национален доверителен екофонд, приключил през март 2018 г.

В тази връзка, съобразно целите на Процедурата и предвид представянето на Декларация Приложение 1 в частта й на точка 9, моля за Вашите разяснения дали проектно предложение, в чиито обхват е включено изграждане на физкултурен салон с връзка към основната сграда на горецитираното училище, е допустимо за финансиране предвид изискванията на Раздел 10.1 и Раздел 11 от настоящите Условия за кандидатстване.

**ОТГОВОР:**

Съгласно т. 11. „Дейности, допустими за финансиране“ от Условията за кандидатстване в рамките на Компонент 1 и Компонент 2 - ИНТЕРВЕНЦИИ ВЪРХУ СЪЩЕСТВУВАЩИ УЧИЛИЩНИ  СГРАДИ е допустима Дейност 1 „Основен ремонт, реконструкция, основно обновяване, пристрояване, надстрояване на училищна образователна среда за придобиване на цялостен обновен облик на образователната институция“. *„Предложенията за интервенции в съществуваща сграда на училище/детска градина следва* ***да включват основен ремонт и/или реконструкция на цялата сграда****.* ***Не са допустими дейности, които целят частични интервенции и/или самостоятелно внедряване на мерки за енергийна ефективност****.“*

**„*Пристрояване и надстрояване на съществуващи сгради за училищно образование е допустимо само ако е необходимо за преминаване на едносменен режим на обучение и задължително е в комбинация с основен ремонт и/или реконструкция на цялата сграда*“.**

Изграждане на нови сгради не е допустимо по настоящата процедура.

Допълнително, съгласно т. 10.1 от Условията за кандидатстване, „*Недопустими за финансиране са училища и детски градини, за които е осъществяван основен ремонт, реконструкция, основно обновяване, пристрояване, надстрояване с финансиране от общински бюджет, националния бюджет, бюджета на Европейския съюз или друга донорска програма през последните 5 години преди крайния срок за кандидатстване по настоящата процедура или до предоставяне с решение на СНД на средства по Механизма. В тази връзка кандидатът попълва и подава към предложението за изпълнение на инвестиция Декларация на кандидата (Приложение I към Условията за кандидатстване)*.“

**ВЪПРОС 7 от 01.11.2022 г. :**

Обръщам се към вас от името на Камарата на енергийните одитори. Моля да приемете следните бележки по процедурата, както и установени грешки:

1. **В критерий № 4 от критериите за оценка има грешка в обяснителния текст за Сesm към формулата за изчисление – необходимо е думата „потребна“ да се замени с „първична“:**

„Валиден сертификат за енергийни характеристики на сградата в експлоатация

Спестената първична енергия от обновяване на сградата се изчислява по следната формула :

Х = ((Сb-Сesm)/Сb)\*100, (%), където

- Сb e общия годишен разход на първична енергия при базово състояние преди ЕСМ, kWh;

- Сesm e общият годишен разход на ~~потребна~~ **първична енергия** след изпълнение на ЕСМ от избрания пакет, kWh.

В случай на повече от една сграда се изчислява средноаритметичната стойност от общата спестена първична енергия от всички сгради.“

2. **В критерий №5 от критериите за оценка да се добавят и инвестициите във ВЕИ, тъй като те също намаляват емисиите на СО2:**

„Валиден сертификат за енергийни характеристики на сградата в експлоатация

Ефективността на инвестицията за енергийна ефективност се изчислява по следната формула:

I= S/C, (лв./tСО2), където

- S e общата стойност на избрания пакет енергоспестяващи мерки **и инвестиции във ВЕИ**, лв.;

- С е очакваното годишно количество спестени емисии парникови газове от ЕСМ **и ВЕИ**, tCO2.

В случай на повече от една сграда се изчислява общата стойност на избраните пакети енергоспестяващи мерки и инвестиции във ВЕИ в лева и очакваното годишно количество спестени емисии парникови газове от ЕСМ и ВЕИ в tCO2 от всички сгради“

3. **На стр.14 от Насоките за кандидатстване в текста по т. 11 Дейности, допустими за финансиране е записано:**

**„КОМПОНЕНТ 1 И КОМПОНЕТ 2 – ИНТЕРВЕНЦИИ ВЪРХУ СЪЩЕСТВУВАЩИ УЧИЛИЩНИ СГРАДИ**

**Дейност 1:** **Основен ремонт, реконструкция, основно обновяване, *пристрояване, надстрояване на училищна образователна среда за придобиване на цялостен обновен облик на образователната институция***

.........................

Интервенции в сградата, обект на интервенция, **могат да бъдат осъществени само ако Обследването за енергийна ефективност на сградата е доказало, че избраният пакет енергоспестяващи мерки ще доведе до достигане на нормативно определения минимален клас на енергопотребление за съответния тип сграда – училище, т.е. поне клас на енергопотребление „С“**[1] от скалата на класовете на енергопотребление от Наредба № 7 от 2004 г. за енергийна ефективност на сгради, издадена от министъра на регионалното развитие и благоустройството, и информацията е посочена в Сертификата[2] за енергийни характеристики на сградата.

............................

**Задължително** е изпълнението на всички енергоспестяващи мерки съгласно избрания пакет в Сертификата за енергийни характеристики на сградата, изготвен по реда на чл. 48 от ЗЕЕ.

...........................

**КОМПОНЕНТ 3 И КОМПОНЕНТ 4 – ИНТЕРВЕНЦИИ ВЪРХУ СЪЩЕСТВУВАЩИ СГРАДИ НА ДЕТСКИ ГРАДИНИ**

**Дейност 1: Основен ремонт, реконструкция, основно обновяване, пристрояване, надстрояване на предучилищна образователна среда за придобиване на цялостен обновен облик на образователната институция**

***Дейност 1 е задължителна.***

**..................................**

**Пристрояване и надстрояване на съществуващи сгради на детски градини е допустимо само при недостиг на места в детските градини и задължително е в комбинация с основен ремонт и/или реконструкция на цялата сграда.**

......................“

От цитатите по-горе е видно, че в програмата се предвижда пристрояване и надстрояване в сгради – училища и детски градини.

**Това води до следните въпроси при извършване на енергийните обследвания и издаването на сертификати за енергийни характеристики:**

1. Как ще се третират при енергийното обследване сградите, за които се предвижда надстрояване и пристрояване – като ново строителство изцяло или ще се сертифицират по отделно – на съществуващата сграда в т.ч. енергийно обследване, сграда в процес на строителство – оценка за съответствие и издаване на сертификат по проектни данни преди въвеждане в експлоатация на новопостроената част?

2. При какви условия може да се третират като съществуващи сгради строежите, които са пристроявани или надстроявани? Ако се третират като съществуващи сгради, как се изчисляват енергийните характеристики и как се определя класа на тези сгради при първоначалното енергийно обследване /по актуално състояние преди изпълнението на предписаните енергоспестяващи мерки/?

3. Какви сертификати ще се издават на сградите, когато се предвижда застрояване или пристрояване: за енергийни характеристики на съществуващи сгради или сертификати по проектни данни?

4. С какъв клас трябва да се въвеждат в експлоатация сградите, при които се предвижда пристрояване и надстрояване?

5. Как се изготвя оценката за съответствие на проектите с изискванията на чл.169, ал.1, т.6 от ЗУТ:

- общо за съществуващата сграда в едно с проектираната за строителство пристройка или надстройка?

- само на проектираната за троителство пристройка или надстройка?

6. Как в случаите на пристрояване или надстрояване трябва да се отчетат енергийни спестявания и намалени емисии на СО2?

**Молим да се изготвят указания съгласувани с Агенцията за устойчиво енергийно развитие и МРРБ по гореизложеното в т.3, тъй като въпросите са специфични и изключително съществени по отношение постигане целта на програмата!**

**4. Множество от обектите, в които се предвижда интервенция по програмата са били обект на вече изпълнени мерки за енергийна ефективност. След изпълнението на СМР, сградите са постигнали определения от съответните финансиращи институции енергиен клас. Изминали са годините, в които сградите са били в експлоатация.**

С тази програма и в съответствие с политиката на ЕС за енергоспестяване имаме нови амбициозни цели за изпълнение на нови по-ефективни мерки за енергийна ефективност, чрез които да се постигане енергиен клас А за сградите за обществено ползване.

Ние сме поставени пред тежката дилема:

- дали да предписваме нови топлоизолационни мерки, при които да се запазят вече изпълнените такива преди години или

- да се предпише свалянето на старите топлоизолации и изпълнението на нови.

Второто е най-лесно постижимо, но се обвързва с изключително скъпи подготвителни дейности, както и предпоставка за изводи, които ни водят към съмнения за лошо изпълнени СМР, финансирани с европейски средства и неподсигурена устойчивост на приключилите проекти.

**В тази връзка молим за изготвяне на указания, съгласувани с Камарата на строителите в България, с МРРБ и с лицензираните лаборатории за изследване на техническите характеристики на строителните материали, които да обхващат препоръки за последователността на действията на енергийните одитори, а и на консултантите извършващи техническите обследвания на сградите. Целта ни ще бъде с общи усилия да се съберат достатъчно доказателства за качеството на вече поставените изолации по ограждащите елементи на сградите. Установяване действията на строителите по отношение на правилното изпълнение на системите за топлоизолации и т.н..**

**5. Молим отново да се анализират действащите цени на СМР в страната, за да се преработят всички ценови стойности в Насоките в т.ч. при оценяването на проектите и съответно да се заложат нови изпълними и прогнозируеми цени за качественото изпълнение на проектите по настоящата програма. Цените заложени в програмата са нереалистични и ще са предпоставка за нежелани корупционни практики. Това е въпрос, който многократно поставяме пред всички програми по МВУ.**

**6. В настоящият момент за обществено обсъждане е публикувана Наредбата за техническите изисквания към енергийните характеристики на сгради (скали за енергопотребление, коефициенти за първична енергия и СО2 и други), тъй като се очаква тя да влезе в сила от публикуването й.**

За да не се изкривяват стойностите на реализираните спестявания от изпълнени енергоспестяващи мерки по програмата би трябвало и първоначалните енергийни обследвания и сертификати да се подготвят по новата Наредба. Заложените нови коефициенти, начин на изчисления и т.н. в Наредбата са съгласно норми и стандарти на ЕС и се очаква да нямат съществено изменение след общественото обсъждане.

Ако не се работи по тази нова наредба, има опасност при енергийните обследвания, направени след изпълнението на СМР, заложените стойности за енергийни спестявания да не бъдат постигнати.

**Предлагаме в програмата да се впише изискване, че при извършване на енергийните обследвания и съответно последващото проектиране да се работи съгласно нормите заложени в проекта за Наредба за техническите изисквания към енергийните характеристики на сгради( скали за енергопотребление, коефициенти за първична енергия и СО2 и други).**

**На основание гореизложеното предлагаме Програма BG-RRP-1.007 - „Модернизация на образователна среда” да бъде спряна и да бъде преработена по отношение на допуснатите грешки и мотивирани бележки, които са изложени по-горе.**

**ОТГОВОР:**

1. В колона „Източник на информация“ на критерий 4 „*Спестена първична енергия от обновяване на сградата по степен на сериозност на санирането*“ от раздел „Критерии за техническа и финансова оценка“, Приложение X „Методика и критерии за оценка на предложение за изпълнение на инвестиции по процедура чрез подбор BG-RRP-1.007 „Модернизация на образователна среда““, е допусната явна **техническа** грешка. Пояснението в колона „Източник на информация“ следва да се чете:

*„****Валиден сертификат за енергийни характеристики на сградата в експлоатация***

*Спестената първична енергия от обновяване на сградата се изчислява по следната формула :*

*Х = ((Сb-Сesm)/Сb)\*100, (%), където*

*- Сb e общия годишен разход на първична енергия при базово състояние преди ЕСМ, kWh;*

*- Сesm e общият годишен разход на* ***първична*** *енергия след изпълнение на ЕСМ от избрания пакет, kWh.*

*В случай на повече от една сграда се изчислява средноаритметичната стойност от общата спестена първична енергия от всички сгради.“*

2. Въпросът не съдържа искане за разяснение по отношение на Условията за кандидатстване по настоящата процедура.

3. Обследването за енергийна ефективност, придружено от **валиден сертификат за енергийни характеристики на сграда в експлоатация**, както и оценка на съответствието на проектите във връзка с чл. 169 от ЗУТ се изготвят съгласно действащата нормативна уредба.

В допълнение към горното следва да имате предвид, че съгласно насоките по процедурата **пристрояване и надстрояване на съществуващи сгради** **за училищно образование е допустимо само ако е необходимо за преминаване на едносменен режим на обучение (по компонент 1 и компонент 2)/ само при недостиг на места в детските градини (по компонент 3 и компонент 4) и задължително в комбинация с основен ремонт и/или реконструкция на цялата сграда.**

**Обхватът и предметът на правото по пристрояване и надстрояване е определен с разпоредбата на чл. 66, ал. 4 от Закона за собствеността, а именно:**

Съгласно чл. 66, ал. 4 от ЗСПраво на надстрояване и право на пристрояване се учредява за надстрояване, съответно пристрояване на съществуваща сграда.

Предвид горецитираната норма, **пристрояване и надстрояване е възможно да се извършва единствено на съществуваща сграда, т.е. пристрояването и надстрояването не е строителство на нова сграда.**

4. Въпросът не съдържа искане за разяснение по отношение на Условията за кандидатстване по настоящата процедура.

5. Въпросът не съдържа искане за разяснение по отношение на Условията за кандидатстване по настоящата процедура.

6. Насоките по процедура BG-RRP-1.007 „Модернизация на образователна среда“ са в съответствие с действащата нормативна уредба към датата на обявяване. Посоченият проект на Наредба за техническите изисквания към енергийните характеристики на сградите е публикуван за обществено обсъждане до 07.11.2022 г. и понастоящем не е действащ нормативен акт. На основание на чл. 5, ал. 6, т. 1. от Постановление № 114 на Министерския съвет от 08.06.2022 г. за определяне на детайлни правила за предоставяне на средства на крайни получатели от Механизма за възстановяване и устойчивост, след откриване на процедура чрез подбор утвърдените документи може да се изменят при промени в българското законодателство или в политиката на европейско и/или национално ниво, които налагат привеждане на документите в съответствие с тях.

**ВЪПРОС 8 от 02.11.2022 г. (постъпил чрез ИСУН 2020):**

Уважаеми дами и господа,

Въпрос 1: Съгласно точка 2 "Критерии за техническа и финансова оценка" от Приложение 10 "МЕТОДИКА И КРИТЕРИИ ЗА ОЦЕНКА НА ПРЕДЛОЖЕНИЯ ЗА ИЗПЪЛНЕНИЕ НА ИНВЕСТИЦИИ ОТ КРАЙНИ ПОЛУЧАТЕЛИ ПО МЕХАНИЗМА ЗА ВЪЗСТАНОВЯВАНЕ И УСТОЙЧИВОСТ ПО ПРОЦЕДУРА ЧРЕЗ ПОДБОР BG-RRP-1.007 „МОДЕРНИЗАЦИЯ НА ОБРАЗОВАТЕЛНА СРЕДА“ за източник на информация по критерий "Училища с ученици от уязвими групи/ Детски градини с деца от уязвими групи" е посочен линк: https://www.mon.bg/upload/30636/sredstva-ujazvimi\_13052022.pdf При отваряне на линка се генерира документ "Разпределение на средствата за 2022 г. за работа с деца и ученици от уязвими групи в държавните и общински детски градини и училища", в които включените училища и детски градини са разпределени по "Група за финансиране на институцията". В същото време в официалното Приложение 7 към Насоките за кандидатстване са предоставени "Списъците с видовете образователни институции, разпределени по район за планиране за целите на настоящата процедура", в които образователните институции също са групирани в групи, но те се различават от групирането в посочения за източник на информация в Приложение 10 при оценката линк.

Моля за разяснение, кой от двата документа е определящ за критерий "Училища с ученици от уязвими групи/ Детски градини с деца от уязвими групи":

А) "Разпределение на средствата за 2022 г. за работа с деца и ученици от уязвими групи в държавните и общински детски градини и училища" от линка в Приложение 10 или

Б) "Списъците с видовете образователни институции, разпределени по район за планиране за целите на настоящата процедура" в Приложение 7.

Двата списъка си противоречат относно групирането на образователните институции, а и двата са официална част от Насоките за кандидатстване.

Въпрос 2 (За Компонент 3 и Компонент 4 /Детски градини/): Съгласно точка 2 "Критерии за техническа и финансова оценка" от Приложение 10 "МЕТОДИКА И КРИТЕРИИ ЗА ОЦЕНКА НА ПРЕДЛОЖЕНИЯ ЗА ИЗПЪЛНЕНИЕ НА ИНВЕСТИЦИИ ОТ КРАЙНИ ПОЛУЧАТЕЛИ ПО МЕХАНИЗМА ЗА ВЪЗСТАНОВЯВАНЕ И УСТОЙЧИВОСТ ПО ПРОЦЕДУРА ЧРЕЗ ПОДБОРBG-RRP-1.007 „МОДЕРНИЗАЦИЯ НА ОБРАЗОВАТЕЛНА СРЕДА“ по критерий "Училища с ученици от уязвими групи/ Детски градини с деца от уязвими групи" е посочено следното разпределение на точките за детските градини:

А)Детската градина е в пета група -10 т.

Б) Детската градина е в четвърта група - 8 т.

В) Детската градина е в трета група - 6 т.

Г) Детската градина е в втора група - 4 т.

Д) Детската градина е в първа група - 2 т.

Е) Детската градина не попада в нито една от посочените групи - 1 т.

В същото време в раздел 10.1. "Критерии за допустимост" от Насоките за кандидатстване е посочено, че допустими образователни институции по компонент 3 и 4 са детски градини с, които попадат в първа група на детски градини, разпределени по стратегическа значимост на институцията въз основа на класациите по видове образователни институции, извършена от Министерство на образованието и науката в съответствие с Методологията за приоритизиране на обектите на образователната инфраструктура на територията на Република България.

Видно от раздел 10.1. "Критерии за допустимост" от Насоките за кандидатстване всички допустими детски градини биха събрали само до 2 т. по критерий "Училища с ученици от уязвими групи/ Детски градини с деца от уязвими групи", тъй като детски градини от другите групи не са допустими обекти на интервенция по процедурата. Това е несъответствие между Критерии за допустимост" от Насоките за кандидатстване и критерий "Училища с ученици от уязвими групи/ Детски градини с деца от уязвими групи" от Приложение 10. За детските градини (Компонент 3 и Компонент 4) е невъзможно да съберат посочения в Приложение 10 максимален брой точки от 100 т. тъй като са допустими единствено детски градини от първа група. Моля, да дадете разяснение, относно прилагането на Критерий "Училища с ученици от уязвими групи/ Детски градини с деца от уязвими групи" при проекти за детски градини.

**ОТГОВОР:**

1. Критерий 2 „Училища с ученици от уязвими групи/ Детски градини с деца от уязвими групи“ от раздел „Критерии за техническа и финансова оценка“, Приложение X „Методика и критерии за оценка на предложение за изпълнение на инвестиции по процедура чрез подбор BG-RRP-1.007 „Модернизация на образователна среда“ към Условията за кандидатстване, оценява със съответния брой точки предложението за инвестиция в зависимост от това в коя група попада училището/детската градина съгласно Наредбата за финансиране на институциите в системата на предучилищното и училищното образование. Оценката по критерий 2 се осъществява въз основа на цитирания в Приложение X източник на информация, а именно: „*Разпределение на средствата за 2022 г. за работа с деца и ученици от уязвими групи в държавните и общински детски градини и училища съгласно Наредбата за финансиране на институциите в системата на предучилищното и училищното образование*“, публикувана на следния линк: <https://www.mon.bg/upload/30636/sredstva-ujazvimi_13052022.pdf>.

Приложение VII към Условията за кандидатстване не е източник на информация при оценката по горецитирания критерий 2 от критериите за техническа и финансова оценка. Приложение VII към Условията за кандидатстване има отношение към оценката на допустимостта на образователната институция (училище/детска градина) и съдържа списъците с видовете образователни институции, разпределени по райони за планиране за целите на настоящата процедура и в коя група попадат за целите на допустимостта. Оценката на допустимостта се извършва съгласно критерий 2 от раздел „Критерии за оценка на административното съответствие и допустимостта“ от Таблицата за оценка в Приложение X „Методика и критерии за оценка на предложение за изпълнение на инвестиции по процедура чрез подбор BG-RRP-1.007 „Модернизация на образователна среда“ към Условията за кандидатстване.

Моля да имате предвид, че в съответствие с изискванията на ПМС № 114 от 08.06.2022 г. за определяне на детайлни правила за предоставяне на средства на крайни получатели от Механизма за възстановяване и устойчивост и както е посочено в т. 15 от Условията за кандидатстване, оценката на предложенията за инвестиции се извършва на два етапа. За да бъдат допуснати до техническа и финансова оценка, предложенията за инвестиции на кандидатите следва да отговарят на изискванията за административно съответствие и допустимост, вкл. на изискванията към образователните институции, посочени в критерий 2 от раздел „Критерии за оценка на административното съответствие и допустимостта“ от Приложение X към Условията за кандидатстване.

2. Моля вижте отговора на т. 1 от настоящия въпрос.

**ВЪПРОС 9 от 03.11.2022 г. (постъпил чрез ИСУН 2020):**

Във връзка с изискуемите документи, които следва да се представят на етап кандидатстване, имаме следните въпроси:

1. Моля да разясните целта на представяне на Приложение - Annex VIIIa-Техническо задание за проектиране при кандидатстване с проектно предложение без разработен технически/работен проект и предвидено изпълнение с инженеринг. При евентуално последващо обявяване на обществена поръчка съгл. ЗОП за изпълнение на инженеринг, следва ли да се използва същото задание, т.к. в него не са включени изисквания за изпълнение на СМР и извършване на авторски надзор? Ако следва да се използва същото задание то трябва да бъде допълнено с изисквания за СМР и авторски надзор, т.к. ЗОП не позволява използване на повече от едно задание към обществената поръчка. На етап кандидатстване ли трябва да бъде допълнено или при последващо обявяване на обществена поръчка?

2. От образеца на Техническо задание за проектиране, разбираме, че е примерно, следва ли текстовете, които не са приложими да бъдат изтрити, т.к в Указанията за допълване не е уточнено?

**ОТГОВОР:**

1. Към пакета Насоки за кандидатстване е приложено примерно задание за проектиране (Приложение VIIIa). В случай че кандидатът ползва примерното задание за проектиране, същото следва да бъде адаптирано (прецизирано/допълнено/съкратено и т.н.) съобразно спецификата на обекта на инвестиция.

2. Моля вижте отговора на т. 1 от настоящия въпрос.

**ВЪПРОС 10 от 03.11.2022 г. (постъпил чрез ИСУН 2020):**

Уважаеми дами и господа,

1. Моля, потвърдете/отхвърлете разбирането, че изискванията към дейностите в ПИИ по отношение прилагане на принципа за „ненанасяне на значителни вреди“, описани в 4-те тирета на стр. 23 в Условията за кандидатстване (УК), следва да бъдат предвидени в техническата спецификация, част от документацията за възлагане на обществена поръчка за СМР?

2. Във връзка с публикуваните на 3.11.2022 г. от МФ пакет документи за кандидатстване по грантови схеми и ръководство за изпълнение на инвестиции по Плана за възстановяване и устойчивост, в частност указанията за прилагане на мерките за ИНФОРМАЦИЯ, КОМУНИКАЦИЯ И ПУБЛИЧНОСТ в Глава 14, Част IV в Ръководството за изпълнение и отчитане на инвестициите, моля потвърдете/отхвърлете, че ще се спазват указанията, дадени в УК по процедурата?

**ОТГОВОР:**

1. Посочените изисквания следва да бъдат спазени при осъществяване на дейностите за СМР по настоящата процедура и съответно следва да бъдат предвидени в техническата спецификация към документацията за възлагане на обществена поръчка за строителство/инженеринг.

2. При подготовка и изпълнение на предложенията за инвестиции по процедура BG-RRP-1.007 „Модернизация на образователна среда“ следва да се спазват Условията за кандидатстване за получаване на средства от Механизма и Условията за изпълнение на одобрените инвестиции по процедурата, публикувани в ИСУН2020 и на интернет страницата на Структурата за наблюдение и докладване по процедурата .

**ВЪПРОС 11 от 04.11.2022 г. (постъпил чрез ИСУН 2020):**

Здравейте,

Моля, дайте разяснение за допустимостта на кандидата/ тите по настоящата процедура. Както са разписани Условията за кандидатстване пораждат двусмислено тълкуване и изобщо не става ясно дали училища (общински/ държавни) могат да са самостоятелен кандидат.

Учтиво моля, да дадете ясни и точни разяснение, а не да цитирате Условията за кандидатстване!!!!

Поздрави!

**ОТГОВОР:**

Съгласно т. 10.1. „Критерии за допустимост“ от Условията за кандидатстване, **допустими кандидати** по отделните компоненти на процедура BG-RRP-1.007 „Модернизация на образователна среда“ са:

***„Компонент 1 и Компонент 2***

***Допустими кандидати:***

*•* ***Общини*** *за общински училища от допустимите образователни институции;*

*•* ***Държавни училища към Министерството на образованието*** *и науката от допустимите образователни институции.*

***Компонент 3 и Компонент 4***

***Допустими кандидати: Общини*** *за общински детски градини.*

Предложения за инвестиции могат да се подават по настоящата процедура от допустими кандидати (1. общини за общински училища и общински детски градини, 2. държавни училища към МОН) за допустими за съответния компонент образователни институции (детски градини, начални/основни/обединени/средни/училища и профилирани гимназии).

Предвид изложеното държавните училища към МОН е допустимо да подадат като кандидати предложение за инвестиция по Компонент 1 и Компонент 2, при условие, че отговарят на всички други изисквания за допустимост, регламентирани в Условията за кандидатстване по процедурата, като например брой ученици, които се обучават в дневна форма на обучение, в коя група попадат от петте групи на съответния вид училище, разпределени по стратегическа значимост на институцията въз основа на класациите по видове образователни институции, извършена от Министерство на образованието и науката в съответствие с Методологията за приоритизиране на обектите на образователната инфраструктура на територията на Република България (Приложение VII към Условията за кандидатстване) и др.

**ВЪПРОС 12 от 04.11.2022 г. (постъпил чрез ИСУН 2020):**

Съгласно Приложение IX - Указания на СНД за попълване на електронен формуляр за кандидатстване кандидатът има възможност да създаде профил за отчитане на договор в модул Е-кандидатстване след като се подаде проектно предложение. Към всеки потребителски профил за модул „Е-отчитане“ кандидатът следва да прикачи и попълнени и подписани заявления за ръководителя на бенефициента или на упълномощени лица. В тази връзка, моля потвърдете/отхвърлете разбирането, че кандидат може да не се възползва от възможността след като бъде подадено проектно предложение да създаде профил/и за отчитане на договор в модул Е-кандидатстване. Съответно приложения V и VI не следва да се представят на етап кандидатстване, респ. да се прикачват в секция 11 от Формуляра за кандидатстване и същите могат да се представят след като проектното предложение бъде одобрено за финансиране, преди сключване на ДБФП.

**ОТГОВОР:**

Съгласно т. 18. „Списък на документите, които се подават на етап кандидатстване“ от Условията за кандидатстване, кандидатите следва да прикачат в секция 11 от уеб базирания Формуляра за кандидатстване в Информационната система за Механизма ИСУН 2020 следните документи:

*„16. Заявление за профил за достъп на ръководител на крайния получател до Информационната система за Механизма ИСУН 2020 (Приложение V към Условията за кандидатстване);*

*17. Заявление за профил за достъп на упълномощени от крайния получател лица до Информационната система за Механизма ИСУН 2020 (Приложение VI към Условията за кандидатстване).“*

Съгласно Приложение IX към Условията за кандидатстване, **на етап кандидатстване** кандидатът трябва да попълни информацията в таб „Профили за е-отчитане“ в модул „Е-кандидатстване“ и да прикачи попълнено и подписано заявление за достъп на ръководителя на бенефициента или заявление за достъп на упълномощено лице, **а на етап договаряне** съответното заявление се одобрява от СНД, т.е. не е предвидена възможност за кандидата да създава профил за отчитане след като е било подадено предложението за изпълнение на инвестиция.

**ВЪПРОС 13 от 04.11.2022 г. (постъпил чрез ИСУН 2020):**

В публикуваните условия за кандидатстване за получаване на средства за изпълнение на инвестиции от крайни получатели по Механизма за възстановяване и устойчивост по процедура чрез подбор BG-RRP-1.007 „МОДЕРНИЗАЦИЯ НА ОБРАЗОВАТЕЛНА СРЕДА”, е посочено, че, недопустими за финансиране са училища и детски градини, за които е осъществяван основен ремонт, реконструкция, основно обновяване, пристрояване, надстрояване с финансиране от общински бюджет, националния бюджет, бюджета на Европейския съюз или друга донорска програма през последните 5 години преди крайния срок за кандидатстване по настоящата процедура или до предоставяне с решение на СНД на средства по Механизма.

Национална Априловска гимназия - Габрово се помещава в две непосредствено свързани сгради. "Стара сграда" е със статут паметник на културата от национално значение. "Нова сграда" е изградена през 2011 година.

Към настоящия момент е открита процедура по реда на ЗОП за СМР на фасада и подмяна на дограма на "Стара сграда", финансирана със средства от Министерство на културата (МК).

Имаме ли право да участваме в процедурата, предвид обстоятелството, че подлежи изпълнение на СМР "стара сграда" със средства от МК, а нашите намерения са свързани с кандидатстване по настоящата програма за модернизиране на "нова сграда"? Поясняваме, че училището е включено в списъка на Дейност 2 "Модернизация на училищната среда" с общ брой точки 10.

**ОТГОВОР:**

Интервенция в отделна сграда на училище се допуска при условие, че тя е самостоятелно обособена сграда за образование, в която са разположени учебни зони (учебни помещения за учениците – класни стаи) и в резултат на интервенцията се постига цялостен обновен облик на сградата.

В допълнение моля вижте отговора на въпрос 3, т. 6 по-горе. Във връзка с това, когато кандидатът попълва и подава към предложението за изпълнение на инвестиция Декларация на кандидата (Приложение I към Условията за кандидатстване), следва да се има предвид, че той декларира обстоятелството по т. 9 от декларацията за сградата, която е обект на интервенция, в допустимата образователна институция - училище.

При определянето дали извършени в посочения период СМР представляват *основен ремонт, реконструкция, основно обновяване* следва да се съблюдават разпоредбите на § 5, т. 42, т. 44 и т. 66 от Допълнителните разпоредби на Закона за устройство на територията.

**ВЪПРОС 14 от 07.11.2022 г. (постъпил чрез ИСУН 2020):**

Уважаеми Дами/Господа,

По отношение на допустимостта на община по процедура BG-RRP-1.007 „МОДЕРНИЗАЦИЯ НА ОБРАЗОВАТЕЛНА СРЕДА” възниква следният въпрос, с оглед на което молим за отговор.

Съгласно т. 10.1. Критерий за допустимост е описано, че „Недопустими за финансиране са училища и детски градини, за които е осъществяван основен ремонт, реконструкция, основно обновяване, пристрояване, надстрояване с финансирани от общинския, националния бюджет, бюджета на Европейския съюз или друга донорска програма през последните 5 години преди крайния срок за кандидатстване по настоящата процедура или до предоставяне с решение на СНД на средства по Механизма“.

Съгласно приложенията към насоките за кандидатстване, община би могла да кандидатства за подпомагане в четири обекта (училища и детски градини). С цел подготовка за кандидатстване, извършихме проверка за реализираните строително монтажни дейности във въпросните четири обекта и съгласно становището на компетентния орган, определящ категорията и вида на СМР, а именно Главният архитект на Общината, се установи, че дейностите попадат в категорията „Текущ ремонт“ съгласно разпоредбите на Закона за устройство на територията (ЗУТ).

Въпросът ни е следният: Ще се вземе ли под внимание становището на Главния архитект на общината при извършване на проверките по отношение горецитираното изискване, тъй като по този начин ще се елиминира възможността за неточност на информацията и неправомерно отхвърляне на проекти, за които вече има генерирани разходи за подготовка?

**ОТГОВОР:**

В Условията за кандидатстване по процедурата няма изискване на етап кандидатстване да се представя становище на компетентен орган за определяне на категорията и вида на СМР в обектите на интервенция. Съгласно т.10.1. Критерии за допустимост от Условията за кандидатстване:

„**Недопустими за финансиране са** училища и детски градини, за които е осъществяван основен ремонт, реконструкция, основно обновяване, пристрояване, надстрояване с финансиране от общински бюджет, националния бюджет, бюджета на Европейския съюз или друга донорска програма през последните 5 години преди крайния срок за кандидатстване по настоящата процедура или до предоставяне с решение на СНД на средства по Механизма.

В тази връзка кандидатът попълва и подава към предложението за изпълнение на инвестиция **Декларация на кандидата (*Приложение I към Условията за кандидатстване*).**

В случай на одобрение на предложението за изпълнение на инвестиции, преди издаване на решението за предоставяне на финансиране СНД ще извърши проверка по служебен път и при необходимост проверка на място и по отношение на това обстоятелство и ще бъде изискан документ, издаден от компетентен орган (Главен архитект или оправомощено от него лице, съгласно § 1, ал.4 от ДР на ЗУТ), че за образователната институция, обект на интервенция, не са издавани разрешение за строеж и удостоверение за въвеждане в експлоатация / разрешение за ползване през последните 5 години преди крайния срок за кандидатстване по настоящата процедура, включително и към датата на издаване на документа. В случай че са издавани, следва да се опишат подробно.

Следва да имате предвид, че за изпълнени СМР, предвиждащи основен ремонт, реконструкция, основно обновяване, пристрояване, надстрояване съгласно ЗУТ е изискуемо разрешение за строеж.

Обръщаме внимание, че планирането на допустими дейности и разходи в предложението за изпълнение на инвестиции е отговорност на кандидата.

**ВЪПРОС 15 от 07.11.2022 г. (постъпил чрез ИСУН 2020):**

1. Към настоящия момент разработените от нас четири проектни предложения с инвестиция S=X ( лв. ) и очаквано годишно количество C=Y ( t CO2 ) се получава ефективност на инвестицията за ЕЕ като съотношение необходимата инвестиция в лв. към количеството спестени емисии парникови газове в t CO2 еквивалент на годишна база I=3800, 4000, 4400 и 4800 лв./t CO2.

Колко точки ще присъди оценителната комисия по критерий №5 от критериите за техническа и финансова оценка, заложени в Анекс X Методика за оценка ?

2. Моля за потвърждение правилно ли е разписана формулата по критерий №4 посочена в критериите за техническа и финансова оценка, заложени в Анекс X Методика за оценка за определяне на спестена първична енергия от обновяване на сградата по степен на сериозност на санирането. Оценителната комисия конкретно по тази формула ли ще оценя проектните предложения на бенефициентите ?

Формулата по критерия е следната:

Спестената първична енергия от обновяване на сградата се изчислява по следната формула :

Х = ((Сb-Сesm)/Сb)\*100, (%), където

- Сb e общия годишен разход на първична енергия при базово състояние преди ЕСМ, kWh;

- Сesm e общият годишен разход на потребна енергия след изпълнение на ЕСМ от избрания пакет, kWh.

3. При определянето на общата стойност на инвестициите на избрания пакет енергоспестяващи мерки, следва да се включват само преките разходи за реализирането на енергоспестяващите мерки и/или е необходимо да се калкулират и всички допълнителни съпътстващи строително – ремонтни дейности, които са задължителни за цялостното изпълнение на мярката?

**ОТГОВОР:**

1. Установена е техническа грешка в Критерий № 5 Ефективност на инвестицията за енергийна ефективност като съотношение на необходимата инвестиция в лева към количеството спестени емисии парникови газове в тонове CO2 еквивалент на годишна база - X лв./tCO2 от критериите за Техническа и финансова оценка (Приложение Х към Условията за кандидатстване). Ефективност на инвестицията Х > 1500 лв./tCO2 и Х≤ 3500 лв./tCO2, за която се присъждат 3 т., следва да се чете Ефективност на инвестицията Х > 1500 лв./tCO2 и Х≤ **5000** лв./tCO2.
2. Моля вижте отговора на въпрос 7, т. 1.
3. Зададеният въпрос е неясен. Моля задайте го отново по-конкретно.

**ВЪПРОС 16 от 08.11.2022 г. (постъпил чрез ИСУН 2020):**

В Условия за кандидатстване за получаване на средства за изпълнение на инвестиции от крайни получатели по Механизма за възстановяване и устойчивост в раздел 12 „Категории разходи“, в т. III Непреки разходи, 3. Непреки разходи по проекта, са посочени като допустими Разходи за организация и управление (вкл. за информация, комуникация и публичност).

В тази връзка:

1. Има ли изисквания, респективно ограничения по отношение на начина на възлагане от страна на Кандидата на дейности, свързани с разходите за организация и управление (вкл. за информация, комуникация и публичност)?

2. Възможно ли е всички дейности по организация и управление на проекта и всички дейности за информация, комуникация, публичност и организиране на публични събития да бъдат възложени като външни услуги на изпълнители, избрани от кандидата по съответния законоустановен начин?

3. Необходимо ли е на етап кандидатстване доказването от кандидата на размера на непреките разходи по проекта и ако да, по какъв начин следва да се извърши доказването (например чрез представяне на най-малко три независими съпоставими оферти)?

**ОТГОВОР:**

1. При избора на външни изпълнители трябва да бъдат спазвани правилата на действащото законодателство в областта на обществените поръчки при спазване на принципите на равнопоставеност и недопускане на дискриминация, свободна конкуренция, пропорционалност, публичност и прозрачност. Условията за кандидатстване не поставят ограничения по отношение на начина на възлагане на непреките дейности от страна на кандидатите. Спазването на действащото законодателство е задължение на всеки кандидат.
2. В контекста на зададения въпрос по процедурата няма ограничение, касаещо начина на изпълнение на дейностите по организация и управление на проекта и дейностите за информация, комуникация, публичност и организиране на публични събития. Преценка на кандидата е каква част от непреките разходи да възложи на външен изпълнител.
3. Непреките разходи по процедурата са допустими **в размер на 1 % от преките разходи без ДДС** и на етап кандидатстване не се изисква доказване на този размер от страна на кандидатите.

**ВЪПРОС 17 от 08.11.2022 г. (постъпил чрез ИСУН 2020):**

Уважаеми госпожи и господа,

Във връзка с изискванията за допустимост на образователните институции, посочени в Условия за кандидатстване за получаване на средства за изпълнение на инвестиции от крайни получатели по Механизма за възстановяване и устойчивост по процедура чрез подбор BG-RRP-1.007„МОДЕРНИЗАЦИЯ НА ОБРАЗОВАТЕЛНА СРЕДА”, се обръщаме към Вас с молба за отговор на следните въпроси:

1. В точка 10. Допустими крайни получатели, подточка 10.1. Критерии за допустимост е заложен следния критерий:

„Допустими образователни институции по компонент 2 са училищата, в които се обучават между 151 и 300 ученици вкл., в дневна форма, независимо в коя от петте групи на съответния вид училище (начални, основни, обединени училища/средни училища/профилирани училища) са разпределени по стратегическа значимост на институцията въз основа на класациите по видове образователни институции, извършена от Министерство на образованието и науката в съответствие с Методологията за приоритизиране на обектите на образователната инфраструктура на територията на Република България.”

Също така е подчертано, че

Недопустими образователни институции по Компонент 1 и Компонент 2 са училищата по чл. 38, ал. 2, т. 2, чл. 39, ал. 2 и чл. 40 и чл. 43 от ЗПУО, вкл. училища по чл. 38, ал. 1, т. 1, т. 2, т. 4, т. 5 и ал. 2, т. 1 от ЗПУО с 300 и по-малко ученици, които се обучават в дневна форма за компонент 1 и със 150 и по-малко ученици, които се обучават в дневна форма за компонент 2.

Във връзка с поставения критерий за допустимост, експертите от Община Кърджали имаме следния въпрос: Посоченият минимален брой ученици включва ли и броя на децата, посещаващи подготвителните групи, разкрити и функциониращи в съответното училище?

2. Вторият ни въпрос е свързан с определянето на допустимостта на образователната институция по критерий брой ученици, а именно:

В Приложение X „Методика и критерии за оценка на предложение за изпълнение на инвестиция по процедура чрез подбор „Модернизация на образователна среда“” е посочено, че оценката на административното съответствие и допустимостта на предложенията за изпълнение на инвестиция се извършва по критериите, посочени в раздел 1 „Критерии за оценка на административното съответствие и допустимостта“.

В раздел 1 „Критерии за оценка на административното съответствие и допустимостта“ в точка 2 относно определяне на броя на учениците в образователната институция е посочено:

Броят на учениците в училищата и групите в детските градини се проверява само за учебната 2021/2022 г., като информацията се получава служебен път от Центъра за информационно осигуряване на образованието.

Във връзка с поставеното изискване за съответствие на броя на ученици само за учебната 2021/2022 г., се обръщаме към Вас със следния въпрос: Отговаряли на критерий за допустимост за компонент 2 училище, което през учебната 2021/2022 г. е посещавано от 147 ученика, а през учебната 2022/2023 г. се посещава от 153 ученика?

**ОТГОВОР:**

1. Съгласно Условията за кандидатстване по процедурата **допустимостта на училищата, обекти на интервенция, се определя въз основа на следните три елемента, които трябва да са изпълнени кумулативно:**

- *Вид на училището* – Допустими по Компонент 1 и по Компонент 2 на процедурата са само държавни и общински начални, основни, обединени и средни училища, и профилирани гимназии;

- *Брой ученици****, които се обучават в дневна форма*** *в училището* ***през учебната 2021/2022 г.*** – Допустими по Компонент 1 са училища с 301 и повече ученици, които се обучават в дневна форма през учебната 2021/2022 г.; допустими по Компонент 2 са училища с между 150 и 300 ученици, които се обучават в дневна форма през учебната 2021/2022 г. За целите на настоящата процедура, допустимостта на предложенията за изпълнение на инвестиции по Компонент 1 и по Компонент 2 се определя съобразно броя на **учениците, които се обучават в дневна форма през учебната 2021/2022 г.,** като проверката от СНД се извършва съобразно получена по служебен път информация от Центъра за информационно осигуряване на образованието;

- *Стратегическа значимост на институцията* – Допустими по Компонент 1 са училища, от първа и втора група на съответния вид училище, разпределени от Министерство на образованието и науката в съответствие с Методологията за приоритизиране на обектите на образователната инфраструктура на територията на Република България. Допустими по Компонент 2 са училища от всяка една от петте групи на съответния вид училище.

1. Съгласно Приложение Х. Методика за оценка, проверката по критерий 2 от критериите за административно съответствие и допустимост ще се извършва само въз основа на **информация, предоставена по служебен път от Центъра за информационно осигуряване на образованието,** **за броя на учениците, които се обучават в дневна форма през учебната 2021/2022 г.,** т.е. информация за брой на учениците, които се обучават в дневна форма, за учебни години различни от учебната 2021/2022 г. няма да бъдат взети предвид при оценката на предложенията за изпълнение на инвестиции по процедурата

**ВЪПРОС 18 от 09.11.2022 г. (постъпил чрез ИСУН 2020):**

Съгласно условия за кандидатстване по процедура BG-RRP-1.007 „Модернизация на образователна среда”, т.10 Допустими крайни получатели е посочено:

Всяко предложение за изпълнение на инвестиция следва да включва като обект на интервенция само 1 образователна институция по съответния компонент на процедурата.

В случай, че една и съща сграда се ползва от 2 общински или 2 държавни образователни институции, се подава само едно предложение за изпълнение на инвестиция.

Кандидат – Община може да подаде повече от едно предложение за изпълнение на инвестиция по всеки компонент, когато предложенията са за различни общински образователни институции.

Във връзка с посоченото, моля за отговори на следните въпроси:

I. Инвестиционното предложение включва дейности за цялата сграда, в т.ч. енергийно обследване на сградата и инвестиционен проект съгласно ЗУТ.

В случай на сграда, в която функционират 2 образователни институции,

1. Колко предложения следва да бъдат подадени от кандидата?

2. Ако е допустимо да бъде подадено повече от едно предложение, как да се определи размера на допустимите разходи и видовете дейности в обхвата на инвестицията по образователни институции за една и съща сграда, с оглед на посоченото в т.11 Дейности допустими за финансиране – дейност 1 (задължителна) – „Допустимо е извършване на основен ремонт, реконструкция на цялата сграда, конструктивно укрепване, мерки за енергийна ефективност на учебните сгради, ремонт на покриви, подмяна на дограма, изграждане/подмяна на ВиК инсталации, инсталации за енергия, отопление, вентилация, охлаждане ……“

II. Недопустими за финансиране са училища и детски градини, за които е осъществяван основен ремонт, реконструкция, основно обновяване, пристрояване, надстрояване с финансиране от общински бюджет, националния бюджет, бюджета на Европейския съюз или друга донорска програма през последните 5 години преди крайния срок за кандидатстване по настоящата процедура или до предоставяне с решение на СНД на средства по Механизма.

Въпрос: Изпълнението на авариен ремонт на покрив на сграда на образователна институция, попада ли в някои от изброените видове ремонти на посочената хипотеза?

**ОТГОВОР:**

1. **(1 и 2).** За една и съща сграда, обект на интервенция, може да бъде подадено само 1 предложение за изпълнение на инвестиция по настоящата процедура, независимо от броя на образователните институции, които използват сградата. В случаите, когато сградата се използва от две училища, задължение на кандидата е да посочи в предложението за изпълнение на инвестицията кое училище е обектът на интервенция, както и да планира дейностите по начин, чрез който ще осигури цялостен обновен облик на сградата на образователната институция.

В допълнение на горното следва да имате предвид, че съгласно Условията за кандидатстване, в част „ВАЖНО ЗА КОМПОНЕНТ 1, КОМПОНЕНТ 2, КОМПОНЕНТ 3 И КОМПОНЕНТ 4 !!!“ на т. 3 на стр. 19 е предвидено, че *„…. В случай на интервенции върху собственост, различна от тази на кандидата (за кандидати общини) или предоставена за управление на лице, различно от кандидата (за кандидати държавни училища), вкл. която не се ползва за целите на образователната институция по проекта (освен в случаите, когато недвижимият имот се ползва едновременно от образователната институция по предложението и от друга образователна институция), кандидатът следва да поеме ангажимент за реконструкцията/ремонта на цялата сграда, като частта от сградата, която не е собственост на кандидата (за кандидати общини)/ не е предоставена за управление на кандидата (за кандидати държавни училища), вкл. която не се ползва за целите на образователната институция от предложението за инвестиция, следва да се финансира със средства извън средствата от Механизма за възстановяване и устойчивост. За целта кандидатът следва да представи Декларация за поемане на ангажимент за обекта на интервенция (Приложение IV към Условията за кандидатстване), както и Решение на общинския съвет/Декларация на министъра на образованието и науката за осигуряване на необходимите средства.*“

**II.** Във връзка с въпроса Ви, относно осъществен ремонт на покрив в условията на аварийна ситуация, ви информираме: Аварията е инцидент, за който се установяват причините за възникване на аварийната ситуация и се предписват необходимите мерки за укрепване на сградата и ограничаване на последиците от нея, като за необходимите строително-монтажни работи, свързани с ликвидиране на последиците, се изготвя инвестиционен проект и се издава разрешение за строеж по общия ред, в конкретния случай съгласно вида/характера на последващите строителни дейности. В тази връзка, обръщаме внимание, че съгласно Условията за кандидатстване *„Недопустими за финансиране са училища и детски градини, за които е осъществяван основен ремонт, реконструкция, основно обновяване, пристрояване, надстрояване с финансиране от общински бюджет, националния бюджет, бюджета на Европейския съюз или друга донорска програма през последните 5 години преди крайния срок за кандидатстване по настоящата процедура или до предоставяне с решение на СНД на средства по Механизма. В тази връзка кандидатът попълва и подава към предложението за изпълнение на инвестиция Декларация на кандидата (Приложение I към Условията за кандидатстване). В случай че към датата на подписване на договора за финансиране са възникнали промени в декларираните обстоятелства, на етап договаряне кандидатът подава повторно Декларация на кандидата (Приложение I към Условията за кандидатстване).“*

При определяне вида и обхвата на извършените строително-монтажни работи следва да прилагате законовите дефиниции по Закона за устройство на територията, и по-конкретно в § 5., т. 42, т.44 и т. 66 от ДР на ЗУТ.

**ВЪПРОС 19 от 09.11.2022 г. (постъпил чрез ИСУН 2020):**

Ако е правилно разбирането, че посочените в т. 8 от Условията за кандидатстване стойности са максималните размери на помощта, които могат да бъдат предоставени по процедурата (БФП), то в случай на представяне на проектно предложение с по-високи стойности, надвишаващи максимално допустимите, следва ли да се представи решение на ОбС (за кандидат община) за осигуряване на съфинансиране от страна на крайния получател?

**ОТГОВОР:**

Да, като в този случай средствата, с които се надвишава максималният размер на помощта (БФП) за проектно предложение, определен в Условията за кандидатстване, трябва да се посочат в секция 7. Финансова информация – източници на финансиране (в лева), поле „Съфинансиране от бенефициента/партньорите (средства от бюджетни предприятия)“ на формуляра за кандидатстване. Допълнителните средства, които ще се осигурят от кандидата, не трябва да се планират в секция 6. „Бюджет“ на формуляра за кандидатстване.

**ВЪПРОС 20 от 09.11.2022 г. (постъпил чрез Български пощи):**

УВАЖАЕМИ ДАМИ И ГОСПОДА,

Публикувана е процедура за кандидатстване по Националния план за възстановяване и устойчивост (НПВУ) - за модернизация на образователната среда.

Целта на процедурата е да се създадат условия за равен достъп до образование, чрез изграждане на благоприятна, включваща, иновативна, енергийно ефективна, подкрепяща и мотивираща образователна среда, която съдейства за повишаване мотивацията за учене и самоподготовка и подобряване на образователните резултати на децата и учениците.

**1.** Поводът да се обърнем към Вас за компетентен отговор е по отношение на Компонент 3 и Компонент 4 - интервенции върху съществуващи сгради на детски градини.

Съгласно Методологията за приоритизиране на обектите на образователната инфраструктура на територията на Република България образователните институции за предучилищно образование на територията на община Ардино, а именно ДГ „Слънце“ и ДГ „Брезичка“ гр. Ардино попадат в трета група.

В тази връзка моля да потвърдите, допустими или не са тези образователните институции по настоящата процедура чрез подбор на предложения BG-RRP-1.007 „Модернизация на образователна среда“ за получаване на средства за изпълнение на инвестиции от крайни получатели по Механизма за възстановяване и устойчивост и ще бъде ли създадена възможност с нова процедура, по която да бъдат допустими и детски градини извън тези, попадащи в първа група.

**2.** Община Ардино е допустим бенефициент и единствената образователна институция, отговаряща на условията за кандидатстване е Средно училище „Васил Левски“, гр. Ардино, попадащо в първа група, в съответствие с Методологията за приоритизиране на обектите на образователната инфраструктура на територията на Република България.

Поводът да се обърнем към Вас за компетентен отговор е обстоятелството, че община Ардино реализира проект „Реконструкция, ремонт, оборудване и обзавеждане на СУ „Васил Левски” - гр. Ардино, община Ардино”, по подмярка 7.2 “Инвестиции в създаването или разширяването на всички видове малки по мащаби инфраструктура” от мярка 7 “Основни услуги и обновяване на селата в селските райони” от Програмата за развитие на селските райони“ 2014-2020 г.

Извършени са следните основни дейности:

• Подмяна на настилката пред централния вход на сградата;

• Преасфалтиране на двора;

• Подмяна на настилка от тротоарни плочи по пешеходните алеи;

• Премахване на бетонни неизползваеми стълбища, запълване с пръст и полагане на настилка;

• Поставяне на нови градински пейки в зоните за отдих;

• Поставяне на елементи за достъпна среда - стълбищни платформи;

• Полагане на изолация от каменна вата върху подпокривна плоча;

• Пренареждане на покривни керемиди и ревизиране на улуци;

• Съществуващата дървесно-храстова растителност се запазва, като зелените площи се подновяват с ново затревяване с подходяща тревна смеска;

• Вътрешно освежаване на стаите - пребоядисване и подмяна на настилка;

• Фасадно пребоядисване с цветен фасаген;

• Освежаване с блажна боя по метални повърхности - ограда и др.

• Изграждане на нова канализация с цел отводняване на терена;

• Цялостна подмяна на ел. инсталация, с изключение на отремонтираните помещения;

• Подмяна на стари котли с нови.

В тази връзка и предвид необходимостта от извършване на предварителни дейности за изготвяне на енергийни обследвания, технически обследвания и паспорт с цел кандидатстване се обръщаме с молба към Вас да получим конкретен отговор дали в случая община Ардино би могла да кандидатства по настоящата процедура за други дейности извън гореописаните с цел осигуряване на цялостен обновен облик на образователната институция, както отвън, така и отвътре и за спестяване на енергийни, водни и други ресурси, включително дворно място.

**ОТГОВОР:**

**1.** Финансирането на интервенции в детски градини по настоящата процедура е обособено в два компонента съобразно броя на групите в детските градини, съответно Компонент 3 за общински детски градини с до 2 групи, в т.ч. детски градини с яслена група и Компонент 4 за общински детски градини с 3 и повече групи, в т.ч. детски градини с яслени групи. Съгласно т. 10. Допустими крайни получатели от Условията за кандидатстване, допустими образователни институции по посочените по-горе два компонента са **само детски градини, които попадат в първа група** на детските градини, разпределени по стратегическа значимост на институцията въз основа на класациите по видове образователни институции, извършена от Министерство на образованието и науката в съответствие с Методологията за приоритизиране на обектите на образователната инфраструктура на територията на Република България.

**2.** Съгласно т. 11. „Дейности, допустими за финансиране“ от Условията за кандидатстване в рамките на Компонент 1 и Компонент 2 - Интервенции върху съществуващи училищни  сгради е допустима Дейност 1 „Основен ремонт, реконструкция, основно обновяване, пристрояване, надстрояване на училищна образователна среда за придобиване на цялостен обновен облик на образователната институция“. *„Предложенията за интервенции в съществуваща сграда на училище следва* ***да включват основен ремонт и/или реконструкция на цялата сграда****.* ***Не са допустими дейности, които целят частични интервенции и/или самостоятелно внедряване на мерки за енергийна ефективност****.“.* **„***Пристрояване и надстрояване на съществуващи сгради за училищно образование е допустимо* ***само ако е необходимо за преминаване на едносменен режим на обучение и задължително е в комбинация с основен ремонт и/или реконструкция на цялата сграда*“.**

Отговорност на кандидата е да планира допустими дейности и разходи в предложението за изпълнение на инвестиция в съответствие с Условията за кандидатстване и приложимото законодателство. В тази връзка обръщаме внимание, че при определянето кои СМР представляват *основен ремонт, реконструкция, основно обновяване* следва да се съблюдават разпоредбите на § 5, т. 42, т. 44 и т. 66 от Допълнителните разпоредби на Закона за устройство на територията.

В допълнение, следва да имате предвид, че съгласно Условията за кандидатстване *„Недопустими за финансиране са училища и детски градини, за които е осъществяван основен ремонт, реконструкция, основно обновяване, пристрояване, надстрояване с финансиране от общински бюджет, националния бюджет, бюджета на Европейския съюз или друга донорска програма през последните 5 години преди крайния срок за кандидатстване по настоящата процедура или до предоставяне с решение на СНД на средства по Механизма. В тази връзка кандидатът попълва и подава към предложението за изпълнение на инвестиция Декларация на кандидата (Приложение I към Условията за кандидатстване). В случай че към датата на подписване на договора за финансиране са възникнали промени в декларираните обстоятелства, на етап договаряне кандидатът подава повторно Декларация на кандидата (Приложение I към Условията за кандидатстване).“*, както и отговора на Въпрос 13.

**ВЪПРОС 21 от 10.11.2022 г. (постъпил чрез ИСУН 2020):**

През 2017 г. Общинският съвет на Община град Добрич със свое решение преобразува чрез сливане шест детски градини в три, в т.ч. и ДГ № 32 „Зорница“ с адрес гр. Добрич , ж.к „Строител“ до бл. 65 с ДГ № 29“ Любимка“ с адрес гр. Добрич, ж.к. „Балик“, ул. „Теменуга“ до бл. 24.

След сливането на двете детски градини преобразуваната детска градина е ДГ № 32 „Зорница“ с основна сграда с административен адрес гр. Добрич, ж.к. „Строител“ до бл. 65 и втора сграда с административен адрес, гр. Добрич, ж.к „Балик“, ул. „Теменуга“ до бл. 24. Втората сграда е обект на проектното предложение, което ще се подава по процедурата.

Със Заповед на Кмета на Община град Добрич от 2018 г. се предоставят безвъзмездно за управление на Директора на ДГ № 32 „Зорница“ имоти публична общинска собственост, актувани с АОС №5060/07.02.2014 г., на слятата ДГ № 29 “Любимка“. Предоставеното безвъзмездно управление на имотите от Директора на ДГ № 32 „Зорница“ е отразено в точка Забележки в АОС №5060/07.02.2014 г.

Във връзка с горното, въпросът ни е на етап оценка за АСД комисията ще приеме ли АОС №5060/07.02.2014 г., като документ за собственост, от който е видно, че недвижимия имот се ползва от ДГ № 32 „Зорница“?

**ОТГОВОР:**

Съгласно т. 11. „Дейности, допустими за финансиране“ от Условията за кандидатстване, към предложението за изпълнение на инвестиция следва да бъде представен **Документ за собственост и актуална скица на недвижимия имот, обект на интервенция по проекта, от които да е видно, че недвижимият имот се ползва от образователната институция по предложението за инвестиция и е собственост на кандидата (за кандидати общини)** или е предоставен за управление на кандидата (за кандидати държавни училища). Обръщаме внимание, че съгласно т. 10 „Допустими крайни получатели“ от Условията за кандидатстване, допустими кандидати по Компонент 3 и по Компонент 4 са общини (за общински детски градини).

Обстоятелството, че имотът се управлява от образователната институция, за кандидати общини, в случай че същото не е посочено в акта за общинска собственост, следва да бъде доказано със съответния акт за предоставяне право на управление, предвиден в наредбата по чл.8, ал.2 от Закона за общинската собственост, като кандидатът община приложи към предложението за изпълнение на инвестиция акта за предоставяне правото на управление в допълнение на акта за собственост.

**ВЪПРОС 22 от 10.11.2022 г. (постъпил чрез ИСУН 2020):**

„ИНВЕСТИЦИОНЕН ПРОЕКТ 2 „МОДЕРНИЗАЦИЯ НА ОБРАЗОВАТЕЛНА ИНФРАСТРУКТУРА“

Процедура: BG-RRP-1.007 „Модернизация на образователна среда“

Процедура: „Ремонт и рехабилитация на общежития в системата на училищното образование“

Процедура: „Проектиране, строителство и въвеждане в експлоатация на нова сграда на училища и детски градини“

Процедура: „Изграждане на Центрове високи постижения в ПОО“

Процедура: „Изграждане на кампуси“

Целта на процедурата е да се създадат условия за равен достъп до образование чрез изграждане на благоприятна, включваща, иновативна, енергийно ефективна, подкрепяща и мотивираща образователна среда, която съдейства за повишаване мотивацията за учене и самоподготовка и подобряване на образователните резултати на децата и учениците.

Специфичните цели на операцията са:

• Осигуряване на съвременна материална база, която гарантира здравословни и качествени условия за обучение в институциите в системата на предучилищното и училищното образование чрез изграждане/надграждане на сигурна, екологична, устойчива, включваща, привлекателна, здравословна и безопасна среда за обучение, възпитание и социализация на учащите за развитието на техния потенциал;

• Подкрепа за преминаването към едносменен режим на обучение в училищата, в които няма създадени условия за такава организация, и за преодоляване недостига на места в детските градини.

1. На първо място за нас възникват следните въпроси:

По така публикуваният начин, като ПЪРВА ПРОЦЕДУРА е записана: „Ремонт и рехабилитация на общежития в системата на училищното образование“.

След запознаване с приложените документи към процедурата, никъде не попаднахме на текст, в който се коментират ОБЩЕЖИТИЯТА, като обект, попадащ в процедурата.

С оглед на това, следва ли да се счита, че МОН приема ОБЩЕЖИТИЯТА като част от училищата или допълнително ще се приложи друга документация, конкретно за тях и касаеща ремонта и рехабилитацията им?

В случай, че ОБЩЕЖИТИЯТА попадат в предмета на процедурата, АКО училищната сграда и училищното общежитие са с различно местоположение, в различни УПИ и/или квартали (каквито са в повечето случаи), това ще попречи ли за кандидатстване по програмата?

2. На второ място възниква следният въпрос:

Допустимо ли е да се подадат повече от едно проектни предложения за едно училище, но по различните процедури?

3. На трето място възниква следният въпрос:

Посочените „брой на учениците“ в Компонент 1 (Училища с 301 и повече ученици, които се обучават в дневна форма) и Компонент 2 (Училища с между 151 и 300 ученици вкл., които се обучават в дневна форма), което е показател и условие за участие в процедурата, се отнасят за текущата учебна 2022/2023 г. и/или и за предходен период, ако ДА за какъв предходен период/учебни години?

**ОТГОВОР:**

1. Ремонтът и рехабилитацията на общежития в системата на училищното образование ще бъдат финансирани в рамките на отделна процедура, която предстои да бъде отворена за кандидатстване. Към настоящия момент проектът на Насоки за кандидатстване е публикуван за обществено обсъждане на страницата на СНД, на следния линк <http://opnoir.bg/?go=news&p=detail&newsId=1089> със срок за писмени възражения и предложения до 02.12.2022 г.
2. Допустимите сгради, обект на интервенция по процедура „Модернизация на образователна среда“ и процедура „Ремонт и рехабилитацията на общежития в системата на училищното образование“ са различни, поради което допустим кандидат може да подаде проектно предложение за едно и също допустимо училище и по двете процедури.
3. Съгласно Методиката за оценка на предложенията за изпълнение на инвестиции по процедурата, за целите на оценката на критерий 2 от критериите за административно съответствие и допустимост броят на учениците в училищата и групите в детските градини ще се проверява **само за учебната 2021/2022 г**., въз основа на информация, предоставена по служебен път от Центъра за информационно осигуряване на образованието.

**ВЪПРОС 23 от 11.11.2022 г. (постъпил чрез ИСУН 2020):**

1. Моля потвърдете/отхвърлете разбирането, че в случай че се кандидатства с една от две самостоятелни сгради на образователна институция, то за индикатор "Капацитет на класните стаи на нови или модернизирани детски заведения и образователни заведения –лица" следва да се посочи броя деца единствено за сградата, обект на предложението за изпълнение на инвестицията?

2. Моля дайте разяснение за Дата на базова стойност и Дата на целева стойност.

**ОТГОВОР:**

1. Индикатор "Капацитет на класните стаи на нови или модернизирани детски заведения и образователни заведения –лица" се отнася до капацитета на сградата, в която ще се извършват интервенции за основен ремонт/реконструкция/пристрояване/надстрояване, вкл. оборудване/обзавеждане по процедурата. В тази връзка при планиране на целевата стойност на цитирания по-горе индикатор трябва да се посочи максималният брой на учениците (за Компонент 1 и Компонент 2)/максималният брой на децата (за Компонент 3 и Компонент 4), които могат да се обучават в сградата, обект на интервенция в предложението за изпълнение на инвестиция (капацитет на сградата в съответствие с националното законодателство).

2. При попълване на секция 4. „Индикатори“ от Формуляра за кандидатстване, за дата на базова стойност следва да се посочи дата, която е релевантна на периода на подготовка на предложението за изпълнение на инвестиция, като тя не може да е по-късна от датата на подаване на конкретното предложение в Информационната система за Механизма ИСУН 2020. За дата на целева стойност трябва да се посочи очакваната дата за приключване на дейностите за основен ремонт/реконструкция/пристрояване/надстрояване и оборудване/обзавеждане на сградата на училището/детската градина, обект на интервенция по предложението за изпълнение на инвестиции, като тя не може да бъде след 31.05.2026 г.

**ВЪПРОС 24 от 11.11.2022 г. (постъпил чрез ИСУН 2020):**

Здравейте, моля за отговор на следните въпроси:

1. Допустимо ли отклонение от Наредба № 24 от 10 септември 2020 г. за физическата среда и информационното и библиотечното осигуряване на детските градини, училищата и центровете за подкрепа за личностно развитие при условията на §1, ал. 4 от ДР на подзаконовия нормативен акт?

2. С оглед съблюдаване на разпоредбите на Наредба № 24 от 10 септември 2020 г. за физическата среда и информационното и библиотечното осигуряване на детските градини, училищата и центровете за подкрепа за личностно развитие и Наредба № РД-02-20-2 от 26.01.2021 г. за определяне на изискванията за достъпност и универсален дизайн на елементите на достъпната среда в урбанизираната територия и на сградите и съоръженията, допустимо ли е изграждане на допълнителна пристройка към сграда на учебно заведение на едносменен режим на обучение, в която да бъдат инкорпорирани асансьор и тоалетни за целите на осигуряване на мерките за достъпна среда и наредба № 24?

3. Допустими ли са отклонения от отделни функционални изисквания в проектните показатели на сграда-образователна инфраструктура по смисъла на чл. 1, ал. 2 от Наредба № РД-02-20-3 от 21 декември 2015 г. за проектиране, изпълнение и поддържане на сгради за обществено обслужване в областта на образованието и науката, здравеопазването, културата и изкуствата? Ако да, в кои?

4. Допустими ли са отклонения въз основа на технико-икономическа оценка в проектни показатели на училище като височина, квадратура и др. и до колко?

**ОТГОВОР:**

1. Въпросът е зададен неясно. Обръщаме внимание, че е отговорност на кандидата да планира и да изпълнява дейностите в предложението за изпълнение на инвестиция в съответствие с приложимите нормативни изисквания. Процедурата не поставя допълнителни ограничения/изисквания извън посочените в приложимата нормативна уредба. В този смисъл, в случай че имате предвид **§ 1, ал. 4 от Преходните и заключителните разпоредби** от Наредба № 24 от 10 септември 2020 г., при провеждането на настоящата процедура ще бъде съобразена, установената в посочената разпоредба възможност, според която се допускат отклонения от предвидените в Наредбата изисквания в следните случаи: *За детските градини, училищата и центровете за подкрепа за личностно развитие, които към момента на влизане в сила на тази наредба са разположени в сгради, които не са проектирани и изградени със съответното предназначение или чиито сгради са недвижима културна ценност, може да се допуснат отклонения от изискванията, предвидени в тази наредба, с разрешение на министъра на образованието и науката, издадено в срока по ал. 1, след становище на Министерството на здравеопазването и на Министерството на регионалното развитие и благоустройството, а за сгради - недвижима културна ценност, и становище от Министерството на културата.* Посочената правна възможност ще бъде преценявана обаче в контекста на ал. 1 от същия параграф, според която „*Физическата среда на детските градини, училищата и центровете за подкрепа на личностното развитие, която не отговаря на изискванията на тази наредба, се привежда поетапно в съответствие с разпоредбите на наредбата в срок до 10 години от влизането ѝ в сила.“*

**2.** Съгласно Условията за кандидатстване по процедурата, пристрояване и надстрояване на съществуващи сгради за училищно образование е допустимо по процедурата само ако е необходимо за преминаване на едносменен режим на обучение (по компонент 1 и компонент 2)/ само при недостиг на места в детските градини (по компонент 3 и компонент 4) и задължително в комбинация с основен ремонт и/или реконструкция на цялата сграда. На стр. 12 от Условията за кандидатстване е предвидено, че „*Планираните дейности в предложенията за изпълнение на инвестиция трябва да бъдат обосновани от кандидата на базата на конкретни идентифицирани нужди и цели.* ***Дейностите за пристрояване/надстрояване в предложенията за изпълнение на инвестиция по компонент 1 и компонент 2 трябва да бъдат обосновани от гледна точка на преминаването на учебния ден на едносменен режим****, в секция 9. „Допълнителна информация необходима за оценка на проектното предложение“, поле „Преминаване на едносменен режим“ на Формуляра за кандидатстване.“*

В допълнение, във връзка с дейност 1 и по четирите компонента в Условията за кандидатстване е посочено следното изискване: *„****Задължително е подобряване на достъпа на лицата с увреждания до и вътре в съответната сграда*** *съгласно Наредба № РД-02-20-2 от 26.01.2021 г. за определяне на изискванията за достъпност и универсален дизайн на елементите на достъпната среда в урбанизираната територия и на сградите и съоръженията (издадена от министъра на регионалното развитие и благоустройството),* ***като част от останалите строително-монтажни работи****.“*

В тази връзка, е **допустимо пристрояване за целите на осигуряване на мерките за достъпна среда** и спазване разпоредбите на Наредба № РД-02-20-2 от 26.01.2021 г. за определяне на изискванията за достъпност и универсален дизайн на елементите на достъпната среда в урбанизираната територия и на сградите и съоръженията (издадена от министъра на регионалното развитие и благоустройството) **(в т.ч. за изграждането на асансьор и/или тоалетни)**, в случай че това е предвидено в Обследването по реда на чл. 176в от ЗУТ за установяване на техническите характеристики, свързани с удовлетворяване на изискванията по чл. 169, ал. 1, т. 1-5 от ЗУТ и Технически паспорт в съответствие с изискванията, определени в глава трета на Наредба № 5 от 2006 г. за техническите паспорти на строежите, издадена от министъра на регионалното развитие и благоустройството.

**3.** Отговорност на кандидата е да планира и да изпълнява дейностите в предложението за изпълнение на инвестиция в съответствие с приложимите нормативни изисквания. Процедурата не поставя допълнителни ограничения/изисквания извън посочените в приложимата нормативна уредба. В тази връзка при провеждането на настоящата процедура ще бъдат взети предвид допустимите отклонения, установени в относимото действащо законодателство.

4. Зададеният въпрос е неясен. Моля вижте отговора по т. 3 по-горе и при необходимост задайте въпроса повторно.

**ВЪПРОС 25 от 11.11.2022 г. (постъпил чрез** **ИСУН 2020):**

Във връзка с един от предходните отговори на въпрос, където сте посочили, че „Всички енергоспестяващи мерки от избрания пакет, предписани в Обследването за енергийна ефективност, които водят до съответствие на сградата поне с клас на енергопотребление „С“ (респективно избрания пакет енергоспестяващи мерки, посочен в Сертификата за енергийна ефективност), следва да съответстват като видове СМР в Количествената сметка на проектанта по част „Енергийна ефективност“, съответно в подробната Количествено-стойностна сметка (КСС)” и изискванията по процедурата относно необходимите документи, които кандидатът следва да представи на етап кандидатстване при липса на пълна проектна готовност – „КСС по окрупнени показатели по отделните части на инвестиционния проект, като включва и самостоятелна част Енергийна ефективност”.

Имайки в предвид, че подробната Количествено-стойностна сметка (КСС) се изготвя при наличие на разработен технически/работен проект, от проектанта по съответната част на инвестиционния проект, а КСС по окрупнени показатели се представя на етап изготвено ЕО и ТО и тепърва ще предстои да се изготви работен/технически проект, то тогава:

1. При изготвяне на КСС по окрупнени показатели, следва ли в КСС на Част Енергийна ефективност да бъдат включени всички предписани ЕСМ от енергийното обследване, включително и съпътстващите ремонтни дейности? Ако отговорът е „Да”, то тогава би следвало в част Електро, Част ОВК, част Архитектура и т.н. да не фигурира нищо от предвидените енергийни мерки, а само дейности, касаещи модернизация, ремонт, реновиране- напр. на дворно пространство, спортни площадки и др., моля да потвърдите.

2. При последващо изготвяне на работен/технически проект, всеки проектант, напр. по част Електро ще включи в КС и КСС енергоспестяващо осветление, по част Архитектура - топлоизолиране на външни стени и т.н., в този смисъл подробната КСС няма да съответства на КСС по окрупнени показатели по отделните части на инвестиционния проект. Моля да потвърдите това дали е допустимо и как би следвало да бъде изготвена КСС по окрупнени показатели?

**ОТГОВОР:**

1. **и 2.** Изисква се представяне на част „Енергийна ефективност“ със съдържание съгласно глава 14 от Наредба № 4 от 21 май 2001 г. Всички дейности от избрания пакет ЕСМ, предписани в Техническото обследване и Техническия паспорт на сградата, следва да бъдат включени в КСС по окрупнени показатели по отделните части на инвестиционния проект.

**ВЪПРОС 26 от 11.11.2022 г. (постъпил чрез електронна поща):**

Здравейте!

Моля за Вашия отговор!

Допустим кандидат ли е Община Златица за Средно училище "Св. Паисий Хилендарски" гр. Златица, код по АДМИН 2308792 по отворена процедура по Национален план за възстановяване и устойчивост BG-RRP-1.007 - „Модернизация на образователна среда”

**ОТГОВОР:**

Допустими кандидати по процедурата са:

* **Общини** за общински училища и за общински детски градини;
* **Държавни училища** към Министерството на образованието и науката.

Финансирането на интервенции в училища по настоящата процедура е обособено в два компонента (Компонент 1 и Компонент 2), в зависимост от броя на учениците в дневна форма на обучение в училището. Броят на учениците в училищата ще се проверява само за учебната 2021/2022 г., като информацията ще бъде предоставена по служебен път от Центъра за информационно осигуряване на образованието.

Съгласно т. 10. Допустими крайни получатели от Условията за кандидатстване, допустими образователни институции за Компонент 1 са общински и държавни начални/основни/обединени/средни училища/профилирани гимназии **с 301 и повече ученици, които се обучават в дневна форма,** и **попадат в първа или втора група на съответния вид училище** (начални, основни, обединени училища/ средни училища/профилирани училища), разпределени по стратегическа значимост на институцията въз основа на класациите по видове образователни институции, извършена от Министерство на образованието и науката в съответствие с Методологията за приоритизиране на обектите на образователната инфраструктура на територията на Република България. Списъците са налични в Приложение VII към Условията за кандидатстване.

Допустими образователни институции за Компонент 2 са общински и държавни начални/основни/обединени/ средни училища/профилирани гимназии **с между 151 и 300 ученици вкл., които се обучават в дневна форма**, **независимо в коя от петте групи на съответния вид училище** (начални, основни, обединени училища/средни училища/профилирани училища) **са разпределени в списъците от Приложение VII към Условията за кандидатстване.**

**ВЪПРОС 27 от 14.11.2022 г. (постъпил чрез ИСУН 2020):**

Здравейте,

Във връзка с кандидатстване по процедура BG-RRP-1.007 „МОДЕРНИЗАЦИЯ НА ОБРАЗОВАТЕЛНА СРЕДА”, имаме следния въпрос:

1. При условие, че в една сграда, която е общинска собственост се помещават две образователни институции, от които едната образователна институция е допустима по програмата и се помещава на два от 4те етажа на сградата, а другата не е допустима и се помещава на другите два етажа от сградата, може ли Общината да кандидатства с допустимата образователна институция за извършване на дейности по енергийна ефективност за цялата сграда или трябва да кандидатства само за двата етажа, където се помещава допустимата образователна институция по програмата!

**ОТГОВОР:**

Моля вижте отговорите на Въпрос 18. В допълнение, съгласно т. 11. „Дейности, допустими за финансиране“ от Условията за кандидатстване, **по процедурата не са допустими дейности, които целят частични интервенции върху сграда на образователна институция** **и/или самостоятелно внедряване на мерки за енергийна ефективност.** Дейностите за основен ремонт, реконструкция, конструктивно укрепване, мерки за енергийна ефективност, ремонт на покриви, подмяна на дограма, изграждане/подмяна на ВиК инсталации, инсталации за енергия, отопление, вентилация, охлаждане, ремонт на санитарни възли, изграждане/подмяна на инсталации за използване на алтернативни източници на енергия и други строително-монтажни работи **трябва да осигуряват цялостен обновен облик на сградата както отвън, така и отвътре**. В случаите, когато в сградата, обект на интервенция, се помещават две училища, всяко от които използва отделни части от сградата самостоятелно, задължение на кандидата е да посочи в предложението за изпълнение на инвестицията кое училище е обектът на интервенция, както и да планира дейностите по начин, чрез който ще осигури обновяване **на цялата сграда,** т.е. да поеме ангажимент за реконструкцията/ремонта на цялата сграда, като **частта от сградата, която не се ползва за целите на допустимата образователна институция от предложението за изпълнение на инвестиция, следва да се финансира със средства извън средствата от Механизма за възстановяване и устойчивост**. В тази връзка кандидатът попълва и прилага към предложението за изпълнение на инвестиция **Декларация за поемане на ангажимент за обекта на интервенция** (Приложение IV към Условията за кандидатстване), както и Решение на общинския съвет за осигуряване на необходимите средства.

**ВЪПРОС 28 от 15.11.2022 г. (постъпил чрез ИСУН 2020):**

В Условията за кандидатстване е посочено, че "Произходът на финансиране от НПВУ чрез поставяне на емблемата на ЕС в съответствие с техническите характеристики с упоменаването „Финансирано от Европейския съюз – NextGenerationEU“ може да се визуализира в информационната табела по чл. 157, ал. 7 от Закона за устройството на територията и Наредба №2 от 22 март 2004 г. за минималните изисквания за здравословни и безопасни условия на труд при извършване на строителни и монтажни работи". В тази връзка, в случай на посочено такова изискване в документацията за обществена поръчка към изпълнителя на строителството, правилно ли е разбирането, че може да не се бюджетират средства за непреките разходи за временен билборд с големи размери по време на изпълнение на проекта?

**ОТГОВОР:**

В случай че визуализирането на произхода на финансирането от Съюза ще се осъществи чрез информационната табела по чл. 157, ал. 7 от Закона за устройството на територията и Наредба №2 от 22 март 2004 г. за минималните изисквания за здравословни и безопасни условия на труд при извършване на строителни и монтажни работи, е допустимо да не се планира друг отделен временен билборд със средства от непреките разходи. Отговорност на кандидата е да осигури видимост на финансирането от Съюза съобразно всички изисквания, описани в Условията за кандидатстване по процедурата

**ВЪПРОС 29 от 15.11.2022 г. (постъпил чрез ИСУН 2020):**

Моля потвърдете/отхвърлете разбирането, че в случай че формулярът е подаден с КЕП от официалния представител на кандидата (в случая Кмет на община), то декларации приложения I, Ia, II, IV и IVa се представят (чекват) единствено в секция 10. Е-декларации и същите не следва да се прилагат в секция 11? В случай на неприложимост на някоя от декларациите, липсва опция „неприложимо“ в секция 10. Е-декларации. Моля дайте разяснение.

**ОТГОВОР:**

Когато формулярът за кандидатстване се подава с **КЕП от представляващия кандидата**, обстоятелствата от декларации Приложение I и Приложение II трябва да се декларират само в секция 10. Е-Декларации на формуляра за кандидатстване, като декларираната информация се потвърждава в секция 10 за всяка от посочените декларации посредством поставяне на отметка в кутийката „потвърждавам“, без да се изисква тези декларации да бъдат прилагани в секция 11. Прикачени електронно подписани документи. В случай че кандидатът кандидатства с пълна проектна готовност (с работен/технически проект и с влязло в сила разрешение за строеж), в допълнение към Приложения I и II кандидатът трябва да декларира в секция 10 и обстоятелствата от декларация Приложение IVa, без да се прилага тази декларация в секция 11 на формуляра за кандидатстване. Когато кандидатът кандидатства без разработен работен/технически проект и без влязло в сила разрешение за строеж, в допълнение към Приложения I и II кандидатът трябва да декларира в секция 10 и обстоятелствата от декларация Приложение Ia и отново не трябва да прилага тази декларация в секция 11 на формуляра за кандидатстване. Декларация Приложение Ia или Приложение IVa, която е неприложима за предложението за изпълнение на инвестиция, съобразно това дали се кандидитства с или без работен/технически проект и с или без влязло в сила разрешение за строеж, в секция 10 на формуляра за кандидатстване не се отбелязва с отметка в кутийката „потвърждавам“ и системата ще приеме, че тя не е приложима за съответното предложение за изпълнение на инвестиция. Аналогично, когато декларация Приложение IV не е приложима за предложението за изпълнение на инвестиция, в секция 10 на формуляра за кандидатстване не се отбелязва с отметка в кутийката „потвърждавам“.

Обръщаме внимание, че съгласно Указанията на СНД за попълване на електронен Формуляр за кандидатстване (***Приложение IX към Условията за кандидатстване)*** в секция 10. Е-Декларации във формуляра за кандидатстване, в поле „Образователна институция, обект на интервенция по предложението за изпълнение на инвестиция“, кандидатът **задължително** трябва да избере компонента, по който подава своето предложение за изпълнение на инвестиция.

**ВЪПРОС 30 от 15.11.2022 г. (постъпил чрез ИСУН 2020):**

Във връзка с кандидатстването на община Петрич по процедура BG-RRP-1.007 - „Модернизация на образователна среда” имаме следното питане:

1. Детска градина "Звънче" гр. Петрич попада в първа група на детски градини в Методологията за приоритизиране на обектите на образователната инфраструктура.

Детската градина има няколко филиала, с един от който община Петрич иска да участва по процедурата. Към този момент в сградата, обект на предстоящото кандидатстване се обучават две разнородни групи деца. Самата сграда се ползва само 1/2 с оглед на това, че са необходими финансови ресурси за ремонт на останалата 1/2 част от детската градина за да може да бъдат разделени децата по възрастови групи, тоест 4 групи, а не както в сега разнородни - 2 групи. Поради тази причина не можем да преценим към кой компонент да причислим филиала - сградата с която искаме да участваме в процедурата. Тъй като след ремонтните дейности групите ще са 4 с перспектива за разкриване на яслена група.

Така написани насоките за кандидатстване "Допустими образователни институции за Компонент 4:Общински детски градини съгласно чл. 35, ал. 1 от ЗПУО с 3 и повече групи, в т.ч. детски градини с яслени групи" не дава ясна и точна представа към кой компонент на процедурата трябва да бъде отнесен – според групите във филиала към настоящия момент или групите в цялата детска градина, както и факта, че след ремонтните дейности групите ще са повече.

**ОТГОВОР:**

Съгласно Методиката за оценка на предложенията за изпълнение на инвестиции по процедурата, за целите на оценката на критерий 2 от критериите за административно съответствие и допустимост броят на учениците в училищата и групите в детските градини ще се проверява **само за учебната 2021/2022 г**., въз основа на информация, предоставена по служебен път от Центъра за информационно осигуряване на образованието. В случай че обектът на интервенция е филиал на детска градина, ще се взима предвид броят на групите във филиала. В допълнение, моля вижте отговора на въпрос 1.

**ВЪПРОС 31 от 15.11.2022 г. (постъпил чрез ИСУН 2020):**

Във връзка у Условията за кандидатстване по процедура за подбор №BG-RRP-1.007 " Модернизация на образователна среда" имам следния въпрос: Ще бъдат ли допустими за възстановяване по процедурата разходите за енергийно обследване и проектиране ако са възложени /преди подаване на проектното предложение/ от съответните учебни заведения, а не от общината-кандидат?

**ОТГОВОР:** Моля вижте отговора на въпрос 5.

**ВЪПРОС 32 от 15.11.2022 г. (постъпил чрез ИСУН 2020):**

Здравейте! Моля за конкретен отговор по Условията за кандидатстване: Допустим кандидат ли е Община Златица за Средно училище "Св. Паисий Хилендарски" гр. Златица, код 2308792, съгл. Анекс VII - четвърта група - 10 точки. Благодаря!

**ОТГОВОР:** Моля вижте отговора на въпрос 26.

**ВЪПРОС 33 от 16.11.2022 г. (постъпил чрез ИСУН 2020):**

Условия за кандидатстване за получаване на средства за изпълнение на инвестиции от крайни получатели по Механизма за възстановяване и устойчивост в раздел 16 „Критерии и методика за оценка на предложение за изпълнение на инвестиция е указано, че „Оценката по настоящата процедура се извършва въз основа на критерии, описани в Приложение X към Условията за кандидатстване.“. Пояснено е още, че „Предложенията за изпълнение на инвестиции, получили минимум 18 точки на етап „Техническа и финансова оценка“ се класират в низходящ ред съобразно получената оценка“. Предвид ключовата роля на критериите и методиката за оценка на предложения, моля да уточните по Приложение Х „Методика и критерии за оценка на предложения за изпълнение на инвестиции от крайни получатели по механизма за възстановяване и устойчивост по процедура чрез подбор BG-RRP-1.007 „Модернизация на образователна среда“ следното:

1. В раздел 2. „Критерии за техническа и финансова оценка“, т. 5 „Ефективност на инвестицията за енергийна ефективност като съотношение на необходимата инвестиция в лева към количеството спестени емисии парникови газове в тонове CO2 еквивалент на годишна база - X лв./tCO2“ е посочена скала за оценка, както следва:

• Ефективност на инвестицията Х≤1500 лв./tCO2 – 5 точки

• Ефективност на инвестицията Х>1500 лв./tCO2 и Х≤3500 лв./tCO2 – 3 точки

• Ефективност на инвестицията >5000 лв./tCO2 – 1 точка.

Предвид горното, колко точки получава инвестиция, чиято ефективност попада в диапазона Х > 3500 лв./tCO2 и Х≤ 5000 лв./tCO2?

2. В раздел 2. „Критерии за техническа и финансова оценка“, т. 5 „Ефективност на инвестицията за енергийна ефективност като съотношение на необходимата инвестиция в лева към количеството спестени емисии парникови газове в тонове CO2 еквивалент на годишна база - X лв./tCO2“ в колона „Източник на информация“ е записано следното:

Ефективността на инвестицията за енергийна ефективност се изчислява по следната формула:

I= S/C, (лв./tСО2), където

- S e общата стойност на избрания пакет енергоспестяващи мерки, лв.;

- С е очакваното годишно количество спестени емисии парникови газове от ЕСМ, tCO2.

Моля да потвърдите, че „S” представлява стойността, която ще бъде необходима за извършване на основен ремонт, реконструкция, основно обновяване, пристрояване, надстрояване на училищна образователна среда за придобиване на цялостен обновен облик на образователната институция съгласно Количествено-стойностна сметка, а не общата стойност на проектното предложение (включваща освен разход за строително-монтажни работи, разходи по изготвяне на работен/технически проект и авторски надзор, по извършване на обследване за енергийна ефективност, по съгласувателни процедури, по непреки разходи и по разходи за дълготрайни активи).

**ОТГОВОР:**

1. Моля вижте отговора на въпрос 15, т.1.
2. Съгласно Методиката за оценка на предложенията за изпълнение на инвестиции (приложение Х към Условията за кандидатстване), източник на информация за оценката на критерий 5 от критериите за техническа и финансова оценка е **валиден сертификат за енергийни характеристики на сградата в експлоатация.** В тази връзка, във формулата за оценка на ефективността на инвестицията за енергийна ефективност **„S“**  е общата стойност на избрания пакет енергоспестяващи мерки, посочена в сертификата за енергийни характеристики на сградата, който следва да бъде прикачен в секция 11 на формуляра за кандидатстване.

**ВЪПРОС 34 от 16.11.2022 г. (постъпил чрез ИСУН 2020):**

1. Съгласно Условията за кандидатстване по време на изпълнението на инфраструктурен проект или строителни дейности на видимо място се поставя временен билборд с големи размери и постоянна обяснителна табела (плака) до една седмица след отстраняване на билборда. Въпросът ни е ще приеме ли СНД размери 1х0,70 м. за големи размери за временен билборд и размери 210х297 мм. за плака? Ако не, моля дайте разяснение за размерите на табела и плака.

2. ПИИ, което подготвяме за кандидатстване по процедурата не включва дейност "Доставка и монтаж на оборудване и обзавеждане на сградите/помещенията", съответно не се планират разходи в т.6 Бюджет, категория разходи II. РАЗХОДИ ЗА ДЪЛГОТРАЙНИ АКТИВИ във формуляра за кандидатстване. При проверка на формуляра за грешки системата извежда съобщение, че "Полето „Дейност” в „Детайли” на бюджетния ред „Доставка и монтаж на оборудване/обзавеждане” от секция „Бюджет” не е попълнено". Моля дайте насоки как да се процедира. Допустимо ли е да се изтрие категория II. РАЗХОДИ ЗА ДЪЛГОТРАЙНИ АКТИВИ от бюджета?

**ОТГОВОР:**

1. Зададеният въпрос не касае подготовката на предложението за изпълнение на инвестиция, а е свързан с етапа на изпълнение. В съответствие с чл. 5, ал. 7 от ПМС №114 от 8 юни 2022 г. за определяне на детайлни правила за предоставяне на средства на крайни получатели от Механизма за възстановяване и устойчивост, заинтересованите лица могат да искат разяснения по насоките до 21 дни преди изтичането на срока за кандидатстване, като **разясненията се дават по отношение на условията за кандидатстване.** В допълнение,моля вижте отговора на въпрос 28.
2. Раздел II. РАЗХОДИ ЗА ДЪЛГОТРАЙНИ АКТИВИ не може да бъде изтрит. Когато дейност 2 „Доставка и монтаж на оборудване и обзавеждане на сградите/помещенията“ от Условията за кандидатстване не се включва в предложение за изпълнение на инвестиция, в секция 6. „Бюджет“ на формуляра за кандидатстване кандидатът трябва да изтрие предварително зададения от СНД бюджетен ред 2.1. *Доставка и монтаж на оборудване/обзавеждане,* за да не се визуализира предупреждението от системата, което е цитирано в зададения въпрос.

**ВЪПРОС 35 от 18.11.2022 г. (постъпил чрез ИСУН 2020):**

Уважаеми госпожи и господа,

Във връзка с обявената процедура BG-RRP-1.007 „МОДЕРНИЗАЦИЯ НА ОБРАЗОВАТЕЛНА СРЕДА”, бихме желали да зададем следния въпрос:

Сградата на Детска градина “Зорница” - гр. Видин (Код по НЕИСПУО: 500136) е публична общинска собственост с административен адрес гр. Видин, ул. „Цар Симеон Велики“ №68Б и е допустима по първия прием за кандидатстване по горепосочената процедура. В сградата на детската градина, също така се помещава и Детска ясла „Слънчев кът“ с административен адрес гр. Видин, ул. „Цар Симеон Велики“ №68А, която е отделен второстепенен разпоредител с бюджетни средства към общината и не е сред допустимите кандидати на Компонент 4 на процедурата (Общински детски градини съгласно чл. 35, ал. 1 от ЗПУО с 3 и повече групи, в т.ч. детски градини с яслени групи). В сградата се помещават и помещения (Детска кухня), които са предназначени за обществено хранене за двете детски заведения – те също са публична общинска собственост и са с административен адрес гр. Видин, ул. „Цар Симеон Велики“ №68.

В сградата са обособени три самостоятелни обекта (съгласно акт за публична общинска собственост №110, том VIII рег. 2533 от 10.04.2006 г. издаден от службата по вписванията гр. Видин): Детска градина “Зорница” - гр. Видин; Детска ясла „Слънчев кът“ и Детска кухня, която обслужва двете детски заведения.

В Условията за Кандидатстване, от една страна е посочено, че ,,Предложенията за интервенции в съществуваща сграда на училище/детска градина следва да включват основен ремонт и/или реконструкция на цялата сграда. Не са допустими дейности, които целят частични интервенции и/или самостоятелно внедряване на мерки за енергийна ефективност”.

От друга страна е посочено, че ,,Всяко предложение за изпълнение на инвестиция следва да включва като обект на интервенция само 1 образователна институция по съответния компонент на процедурата”.

От трета страна е посочено, че ,,В случай, че една и съща сграда се ползва от 2 общински или 2 държавни образователни институции, се подава само едно предложение за изпълнение на инвестиция”.

В контекста на гореизложеното бихме искали да знаем дали цялата общинска сграда, която се ползва от Детска градина “Зорница”, Детска ясла „Слънчев кът“ и Детска кухня – обслужваща двете детски заведения е допустима за финансиране със средства от Механизма за възстановяване и устойчивост

Поздрави от Видин

**ОТГОВОР:**

В случаите, когато в сградата, обект на интервенция, се помещават повече от един самостоятелни обекти, независимо от това колко от тях са образователни институции, и всеки един от тези самостоятелни обекти използва отделни части от сградата самостоятелно, задължение на кандидата е да посочи в предложението за изпълнение на инвестицията кой е обектът на интервенция, както и да планира дейностите по начин, чрез който ще осигури обновяване **на цялата сграда,** т.е. да поеме ангажимент за реконструкцията/ремонта на цялата сграда, като **частта от сградата, която не се ползва за целите на допустимата образователна институция от предложението за изпълнение на инвестиция, следва да се финансира със средства извън средствата от Механизма за възстановяване и устойчивост**. В тази връзка кандидатът попълва и прилага към предложението за изпълнение на инвестиция **Декларация за поемане на ангажимент за обекта на интервенция** (Приложение IV към Условията за кандидатстване), както и Решение на общинския съвет за осигуряване на необходимите средства.

**ВЪПРОС 36 от 18.11.2022 г. (постъпил чрез ИСУН 2020):**

В раздел 11 от Формуляра за кандидатстване в ИСУН като изискуем документ е записано: „Виза за проектиране и/или Задание за проектиране” – следва ли да се разбира, че на етап кандидатстване може да се приложи само Виза за проектиране?

**ОТГОВОР:**

Съгласно т. 11 „Дейности, допустими за кандидатстване“ от Условията за кандидатстване по процедурата, за предложения, за които на етапа на кандидатстване няма разработен работен/технически проект в пълна проектна готовност (вкл. разрешение за строеж), **кандидатът следва да представи и Виза за проектиране съгласно чл. 140/140а от ЗУТ, и Задание за проектиране, одобрено от Възложителя**. Това изискване ясно е посочено и в т. 18 „Списък на документите, които се подават на етап кандидатстване“ от Условията за кандидатстване, където е записано: „*10. Виза за проектиране съгласно чл. 140/140а от ЗУТ и Задание за проектиране, в което е посочено изискване за съответствие на работния/техническия проект с Наредба № 24/2020 г. и Наредба № РД-02-20-3/2015 г за проектиране, изпълнение и поддържане на сграда за обществено обслужване в областта на образованието и науката, здравеопазването, културата и изкуствата, одобрено от Възложителя по ЗУТ (кандидата) (само при инженеринг). В случай че сградата, обект на интервенция, е включена в обхвата на Закона за културното наследство, Визата за проектиране следва да е съгласувана с компетентен орган по реда на Закона за културното наследство.“*

Обръщаме внимание, че при подготовката на предложението за изпълнение на инвестиция трябва да се съобразите с конкретните изисквания, които са описани детайлно в Насоките по процедурата, а не преценката Ви да се основава единствено на информацията във формуляра за кандидатстване в Информационната система за Механизма ИСУН 2020, в случая на раздел 11. „Прикачени електронно подписани документите“, тъй като документите за подаване в ИСУН, които се присъединяват от СНД към съответната процедура са типови и са формулирани по начин, който позволява те да бъдат използвани не само за целите на конкретната процедура, но и за други процедури по НПВУ.

**ВЪПРОС 37 от 18.11.2022 г. (постъпил чрез ИСУН 2020):**

Моля потвърдете/отхвърлете разбирането, че при липса на УПЪЛНОМОЩЕНИ ОТ КРАЙНИЯ ПОЛУЧАТЕЛ ЛИЦА ДО ИНФОРМАЦИОННАТА СИСТЕМА ЗА МВУ, то на етап кандидатстване в секция 11 от Формуляра за кандидатстване се прикачва единствено Приложение V към Условията за кандидатстване.

**ОТГОВОР:**

При липса на упълномощено от крайния получател лице за достъп до Информационната система за МВУ, на етап кандидатстване в секция 11 от Формуляра за кандидатстване се прикачва единствено Заявление за профил за достъп на ръководителя на бенефициента (крайния получател) (Приложение V към Условията за кандидатстване).

**ВЪПРОС 38 от 18.11.2022 г. (постъпил чрез ИСУН 2020):**

Здравейте!

1)Бихте ли дали уточнение - има ли ограничение в броя на подадените проектни предложения за различни образователни институции от една община?

2) Могат да бъдат подадени 2 и повече отделни проектни предложения по един компонент от една община (например: 1 начално училище по „Компонент 2“ и 1 средно училище по “Компонент 2“)?

3) могат ли да бъдат подадени отделни проектни предложения по всеки компонент на различни образователни институции?

Благодаря

**ОТГОВОР:**

Процедурата не поставя ограничения в броя на предложенията за изпълнение на инвестиции, които може да подаде кандидат-община за различни образователни институции, обекти на интервенция, както в рамките на един и същи компонент, така и по различните компоненти. Обръщаме внимание, че съгласно Условията за кандидатстване всяко предложение за изпълнение на инвестиция следва да включва като **обект на интервенция само 1 образователна институция по съответния компонент** на процедурата.

**ВЪПРОС 39 от 18.11.2022 г. (постъпил по електронна поща и чрез ИСУН 2020):**

Във връзка с влязлата на 18.11.2022 г. нова Наредба №РД-02-20-3 за техн. изисквания към енергийните х-ки на сградите, ще последва ли корекция в Условията за кандидатстване в т.11, където е посочено изискване за постигане на клас "С", съгласно отменената Наредба №7, както и в критериите за оценяване - критерий №8 „Клас на енергопотребление от обновяването на сградата“.

**ОТГОВОР:**

Във връзка с Наредба № РД-02-20-3 от 9 ноември 2022 г. за техническите изисквания към енергийните характеристики на сгради, издадена от министъра на регионалното развитие и благоустройството (обн., ДВ бр. 92 от 18 ноември 2022 г.), влязла в сила от 18.11.2022 г. и на основание на чл. 5, ал. 6, т. 1. от Постановление № 114 на Министерския съвет от 08.06.2022 г. за определяне на детайлни правила за предоставяне на средства на крайни получатели от Механизма за възстановяване и устойчивост, предстои да бъдат извършени изменения в Условията за кандидатстване и приложения към тях. Изменените документи ще бъдат публикувани на интернет страницата на Изпълнителна агенция „Програма за образование“ (http://opnoir.bg/?go=page&pageId=497), като Структура за наблюдение и докладване по Инвестиция 2 (C1.I2) „Модернизация на образователна инфраструктура“ от НПВУ, както и в Информационната система за Механизма (<https://umis2020.government.bg/login>).

**ВЪПРОС 40 от 18.11.2022 г. (постъпил по електронна поща):**

Относно: УСЛОВИЯ ЗА КАНДИДАТСТВАНЕ за получаване на средства за изпълнение на инвестиции от крайни получатели по Механизма за възстановяване и устойчивост по процедура чрез подбор BG-RRP-1.007 „МОДЕРНИЗАЦИЯ НА ОБРАЗОВАТЕЛНА СРЕДА”

В СУ „Св. св. Кирил и Методий“ гр. Козлодуй (със 789 ученици; код по НЕИСПУО 603077) през м. септември 2022 г. приключи цялостен ремонт на хидроизолацията на покрива на сградата, реализиран с целеви средства, а в момента се изгражда втори физкултурен салон със средства за финансиране на капиталовите разходи на община Козлодуй.

По повод т. 10. Допустими крайни получатели, 10.1. Критерии за допустимост и конкретно изречението „Недопустими за финансиране са училища и детски градини, за които е осъществяван основен ремонт, реконструкция, основно обновяване, пристрояване, надстрояване с финансиране от общински бюджет, националния бюджет, бюджета на Европейския съюз или друга донорска програма през последните 5 години преди крайния срок за кандидатстване по настоящата процедура или до предоставяне с решение на СНД на средства по Механизма.“ въпросите ни са:

1. Изграждането на салона счита ли се за пристрояване и пречка ли е за кандидатстване?

2. Хидроизолацията на покрива пречка ли е за кандидатстване?

или най-общо -

Допустимо ли е кандидатстване на община Козлодуй за нашето училище СУ „Св. св. Кирил и Методий“ гр. Козлодуй по Компонент 1?.

**ОТГОВОР:**

Моля вижте отговорите на въпрос 24.2 и въпрос 20, т.2.

**ВЪПРОС 41 от 18.11.2022 г. (постъпил чрез ИСУН 2020):**

Здравейте. Въпросът ми е:

В случай, че се кандидатства с ПИИ в пълна степен на проектна готовност (с разрешение за строеж), но без включен авторски надзор в проектирането, то потвърдете/отхвърлете разбирането, че разходите за него са недопустими и следва да се съфинансират от кандидата. В този случай средствата трябва да се посочат в секция 7. Финансова информация – източници на финансиране (в лева), поле „Съфинансиране от бенефициента/партньорите (средства от бюджетни предприятия)“ на формуляра за кандидатстване. Допълнителните средства, които ще се осигурят от кандидата, не трябва да се планират в секция 6. „Бюджет“ на формуляра за кандидатстване.

**ОТГОВОР:**

Съгласно 12. Категории разходи от Условията за кандидатстване по процедурата, разходите за авторски надзор са допустими за финансиране. В тази връзка при изготвянето на бюджета, в общата стойност по бюджетен ред 1.1. Разходи за СМР кандидатът може да включи и разходите за изготвяне на работен/технически проект и авторски надзор или инженеринг (проектиране, заедно с авторски надзор и строителство), в зависимост от това дали кандидатства с или без пълна проектна готовност.

**ВЪПРОС 42 от 18.11.2022 г. (постъпил чрез ИСУН 2020):**

Здравейте, във връзка с обнародването в ДВ на Наредба № РД-02-20-3 от 9 ноември 2022 г. за техническите изисквания към енергийните характеристики на сгради (https://dv.parliament.bg/DVWeb/showMaterialDV.jsp;jsessionid=0E1F28871CCEA01D2EA30B20F1A790D9?idMat=180101 ), и публикувано на сайта на Агенция за устойчиво енергийно развитие съобщение относно прекъсване на процеса по регистриране на документи от обследване за енергийна ефективност и сертифициране на сгради, считано от 18.11.2022 г. за неопределен период от време (https://www.seea.government.bg/bg/vazhno/10229-do-firmite-izvarshvashti-obsledvane-za-energiina-efektivnost-i-sertifitzirane-na-sgradi-litzata-vpisani-v-publichnite-registri-po-chl-44-al-1-ot-zakona-za-energiinata-efektivnost) моля за следната информация по отношение на отворената за кандидатстване процедура „Модернизация на образователната среда“:

- Необходимо ли е извършените преди 18.11.2022г. обследванията за енергийна ефективност за целите на кандидатстване с проектни предложения да бъдат съобразени с влязлата в сила нова Наредба № РД-02-20-3 от 9 ноември 2022 г.? Ще бъде ли необходима преработката им съобразно новите разпоредби на подзаконовия нормативен акт?

- Ще бъдат ли приемани проектни предложения с изготвени и регистрирани в АУЕР обследвания по старата наредба № Е-РД-04-1 от 22.01.2016 г. и в случай, че се приемат такива, как ще се отрази това на точкуването при оценката на проектните предложения от оценителната комисия?

- При подготовката на технически проект за основен ремонт и въвеждане на мерки за енергийна ефективност, т.е. кандидатстване с пълна проекта готовност, възможно ли е той да е разработен на база на обследване по старата Наредба № Е-РД-04-1 от 22.01.2016 г или е необходима корекция на техническия проект за съответствие с новоприетата такава?

Имайки предвид неяснотите по отношение на третирането на подготвяната по старата наредба документация, както и невъзможността да се регистрират в АУЕР изготвяните в момента обследвания за енергийна ефективност на сградите на образователните институции и сертификатите към тях, предлагаме крайният срок по процедурата „Модернизация на образователната среда“ да бъде удължен.

**ОТГОВОР:**

Обследванията за енергийна ефективност, изготвяни за целите на процедура „Модернизация на образователна среда“, трябва да отговарят на Наредба № РД-02-20-3 от 9 ноември 2022 г. за техническите изисквания към енергийните характеристики на сгради. Съгласно § 5, ал. 1 и 2 от Преходните и заключителни разпоредби на Наредбата, **тя се прилага за инвестиционни проекти, за които производството по одобряване на инвестиционен проект и производството по издаване на разрешение за строеж започва след влизането й в сила**. За започнато производство по одобряване на инвестиционен проект и издаване на разрешение за строеж се счита датата на внасяне на инвестиционния проект за одобряване от компетентния орган. За започнато производство се счита и наличието на съгласуван идеен инвестиционен проект от съответния орган, компетентен за неговото одобряване.

Съгласно § 9 от Преходните и заключителни разпоредби на Наредба№ РД-02-20-3 от 9 ноември 2022 г. „Обследванията за енергийна ефективност на сгради, изпълнени до влизане в сила на наредбата въз основа на методиката в приложение № 3 от отменената Наредба № 7 от 2005 г. за енергийна ефективност на сгради (ДВ, бр. 5 от 2005 г.), се приемат за методологично съответстващи с допустимо отклонение от изискванията на методиката от приложение № 1 от тази наредба, когато са извършени по договор, сключен след 21 ноември 2017 г., и класът на прогнозираното енергопотребление след изпълнение на енергоспестяващите мерки не се променя.“ Обследвания за енергийна ефективност на сгради, които не се приемат за методологично съответстващи с допустимо отклонение от изискванията на методиката от приложение № 1 към Наредба№ РД-02-20-3 от 9 ноември 2022 г., следва да бъдат преработени съгласно новите изисквания на нормативната уредба.

В допълнение, моля вижте отговора на въпрос 39.

**ВЪПРОС 43 от 21.11.2022 г. (постъпил чрез ИСУН 2020):**

С цел бюджетиране и доказване на размера от 1% за непреките разходи без ДДС, при описание на дейностите по организация и управление на проекта (вкл. дейности за информация, комуникация и публичност) в секция 9. от формуляра за кандидатстване, трябва ли да се опише заетостта по проекта на всеки един от членовете на екипа (напр. брой часове, съответно часова ставка), стойност на планираните мерки за информация, комуникация и публичност?

**ОТГОВОР:**

Допустимият размер на непреките разходи по процедурата, който е в размер на 1 % от преките разходи без ДДС, **не е необходимо да се доказва от кандидатите на етап кандидатстване.** В тази връзка в Условията за кандидатстване няма изискване да се описва нито заетостта на членовете на екипа и часовата ставка, която ще бъде прилагана в процеса на изпълнение на проекта, нито да се посочва конкретна стойност на планираните мерки за информация, комуникация и публичност. Съгласно Указанията на Структурата за наблюдение и докладване за попълване на електронен формуляр за кандидатстване по процедурата (Приложение IX към Условията за кандидатстване) ***в поле „Непреки дейности“*** кандидатът следва да **опише какви дейности за организация и управление и дейности за информация, комуникация и публичност ще изпълни в рамките на проекта**, като посочи **информация относно съответствието на планираните мерки по информация, комуникация и публичност с условията и изискванията, описани в Регламент (ЕС) 2021/241.**

**ВЪПРОС 44 от 21.11.2022 г. (постъпил чрез електронна поща):**

УВАЖАЕМИ Г-Н ДИРЕКТОР,

Моля да ми бъде отговорено има ли действаща процедура и възможност да бъде променена групата, която е определена за 131. СУ „Климент А. Тимирязев“.

Директор на училището съм от 03.12.2018 г. През учебната 2018/2019 година броят на учениците беше 346. Държавният план-прием за VIII клас не беше реализиран.

Развитието на училището през последните години е, както следва:

**2019/2020 година** – 453 ученици, реализиран държавният план-прием, 1 паралелка - профил „Предприемачески“

**2020/2021** година – 545 ученици, държавен план-прием, 1 паралелка профил „Предприемачески“

**2021/2022** година – 664 ученици, 1 паралелка - профил „Предприемачески“ и 1 професионална паралелка, професия „Търговски представител“

**2022/2023** година – 765 ученици, 2 професионални паралелки, професия „Търговски представител“ и професия „Офис мениджмънт“ с разширено изучаване на АЕ.

Обликът на училището се променя. Работи се по европейски проекти, национални програми.

Резултатите на учениците също се повишават.

Тази година при класацията на резултатите от НВО по математика - 4. клас, сред общинските училища 131. СУ е на Второ място.

131. СУ е единственото на територията на район Младост4. Сградата не е ремонтирана, откакто е построена. Със средства от бюджета (от 2019 година) започнаха вътрешни ремонти за подобряване на физическата среда. Боядисаха се коридорите, класни стаи, физкултурни салони. Отвори се IV етаж, който беше необитаем.

За нас е от изключителна важност да се направи цялостен ремонт, укрепване и подобряване на външния вид на сградата.

С уважение,

**ОТГОВОР:**

Групирането на образователните институции по видове и по райони на планиране в Приложение VII към Насоките по процедурата, е извършено въз основа на утвърдена от Министъра на образованието и науката през 2020 г. Методология за приоритизиране на обектите на образователната инфраструктура на територията на Република България по стратегическа значимост на институцията въз основа на класациите по видове образователни институции, която е достъпна на следния адрес: <https://www.mon.bg/bg/101095>, в съответствие с предвиденото в Инвестиция 2 (C1.I2): Модернизация на образователна инфраструктура, Дейност 1: Придобиване на цялостен обновен облик на образователните институции на проектния фиш към Националния план за възстановяване и устойчивост. За целите на процедурата СНД е използвала актуалната информация от Методологията към датата на откриване на процедурата.

**ВЪПРОС 45 от 21.11.2022 г. (постъпил чрез ИСУН 2020):**

Съгласно Приложение XII - Общи условия "КП е длъжен да спазва Указанията на Министъра на финансите за определянето на ДДС като възстановим и като невъзстановим (допустим разход) във връзка с изпълнението на инвестицията по МВУ. В случай че разходът за ДДС е невъзстановим (допустим разход), КП може да го подаде за плащане към СНД". В тази връзка, моля потвърдете/отхвърлете, че указанията, които трябва да се спазват са Указание на министъра на финансите ДНФ 3/23.12.2016 г.

**ОТГОВОР:**

При изпълнение на договора за финансиране на инвестицията по процедура „Модернизация на образователната среда“ е необходимо крайният получател да спазва европейското и националното законодателство, регламентиращо режимите на облагане с данък добавена стойност. При определянето на ДДС като възстановим или като невъзстановим, следва да се вземе предвид и ДНФ №3/2016 г. на Министерство на финансите.

**ВЪПРОС 46 от 22.11.2022 г. (постъпил чрез ИСУН 2020):**

Уважаеми дами и господа,

за част от компонентите е записано, че кандидатът следва да бъде община. В тази връзка, район на община допустим самостоятелен кандидат ли е? В случай на положителен отговор, моля да отбележите какви допълнителни документи следва да бъдат представени, когато кандидат е район на община. Благодаря!

**ОТГОВОР:**

Съгласно т.10 от Условията за кандидатстване **допустими кандидати за общински образователни институции (училища и детски градини) са общини.**В тази връзка район на община не е допустим кандидат по процедурата.

**ВЪПРОС 47 от 22.11.2022 г. (постъпил чрез ИСУН 2020):**

Съгласно Условията за кандидатстване, индикатор „Капацитет на класните стаи на нови или модернизирани детски заведения и образователни заведения –лица“ се изчислява в съответствие с националното законодателство, но не включва учители, родители, помощен персонал или други лица, които също могат да използват съоръженията.

Съгласно Приложение IX – Указания ИСУН за индикатора „Капацитет на класните стаи на нови или модернизирани детски заведения и образователни заведения“ следва да се въведе единствено целевата стойност за индикатора, която се очаква да бъде постигната с изпълнението на предложението за изпълнение на инвестиция.

Съгласно Наредба № 24 от 10 септември 2020 г. за физическата среда и информационното и библиотечното осигуряване на детските градини, училищата и центровете за подкрепа за личностно развитие, максималният брой на децата в детската градина, включително яслените групи/училищата, не може да надвишава капацитета на сградния фонд. Капацитетът на сградния фонд на детската градина представлява максималният брой деца, които могат да се отглеждат, възпитават, социализират и обучават едновременно в него. Максималният брой на учениците, които могат да се обучават едновременно в училището, не може да надвишава капацитета на сградния фонд.

Във връзка с горното, потвърдете/отхвърлете разбирането, че СНД ще следи за постигането на посочената целева стойност за максимален брой деца/ученици, които могат едновременно да се обучават в образователната институция, изчислена съгласно Наредба № 24 от 10 септември 2020 г., а не за броя деца/ученици, които се обучават в края на изпълнението на проекта?

**ОТГОВОР:**

Моля вижте отговора на въпрос 23, т.1.

**ВЪПРОС 48 от 22.11.2022 г. (постъпил чрез ИСУН 2020):**

Изготвянето на енергийно обследване, издаването на технически/енергиен паспорт и проектирането е възложено от детска градина/образователна институция/, която е самостоятелен възложител по ЗОП и второстепенен разпоредител с бюджетни средства към община.

Фактурата е издадена в допустимия срок на детската градина – възложителя. Средствата за разплащане на фактурата са осигурени от общината и заложени в капиталовата програма.

В конкретния случай направеният разход от детската градина ще бъде ли допустим, съответно възстановим на общината, която кандидатства с проектното предложение?

**ОТГОВОР:**

Направеният разход от детската градина ще бъде допустим, при условие, че отговаря на изискванията, посочени в Условията за кандидатстване по процедурата. Моля вижте отговора на въпрос 5.

**ВЪПРОС 49 от 22.11.2022 г. (постъпил чрез ИСУН 2020):**

Уважаеми дами и господа,

Във връзка с обявената на 20.10.2022 г. процедура BG-RRP-1.007 - „Модернизация на образователна среда”, финансирана от Националния план за възстановяване и устойчивост бих искал да получа разяснение по следните няколко въпроса, касаещи публикуваните в Информационната система за управление и наблюдение и (ИСУН 2020) Условия за кандидатстване, както следва:

Съгласно точка 10 „Допустими крайни получатели” от Условията за кандидатстване е посочено, че за Компоненти 1, 2, 3, и 4 допустими кандидати са общини за общински училища (за компонент 1 и 2) и общини за общински детски градини (компонент 3 и 4).

**Въпрос 1:** Възможно ли е да се допуснат като кандидати по процедурата и районните администрации в общини с районно деление (пр. Столична община), които да могат да подават проектни предложения за общински училища и детски градини, намиращи се на територията им и да ги изпълняват при последващо получаване на положително Решение за предоставяне на безвъзмездна финансова помощ (БФП)?

**Въпрос 2:** В случай че районните администрации към общините с районно деление не може да бъдат допустими кандидати по настоящата процедура, допустимо ли е кмета на общината да упълномощи кметовете на райони да:

- подават от негово име проектни предложения за училища и детски градини, намиращи се на територията им;

- подписват от негово име всички изискуеми документи, в това число и декларации, които се подават на етап кандидатстване;

- изпълняват и отчитат предложението за изпълнение на инвестицията при получаване на положително Решение за предоставяне на БФП.

Съгласно точка 8 „Минимален и максимален размер на предложение за изпълнение на инвестиция (в лева) по процедурата” от Условията за кандидатстване са определени максималните размери на помощта, които могат да бъдат предоставени по процедурата, както следва: Компонент 1: 4 500 000 лева с ДДС; Компонент 2: 2 500 000 лева с ДДС; Компонент 3: 1 000 000 лева с ДДС; Компонент 4: 2 000 000 лева с ДДС.

**Въпрос 3:** Възможно ли е максимално допустимият праг на предоставената БФП по компоненти 1, 2, 3 и 4 да бъде увеличен предвид факта, че заложеният максимален размер на предоставената БФП е крайно недостатъчна за покриване на дейности по пристрояване/надстрояване в общинските училища и детски градини?

**Въпрос 4:** В случай че максимално допустимият праг на предоставената БФП по компоненти 1, 2, 3 и 4 не може да бъде увеличен, допустимо ли е кандидатът да съфинансира със собствени средства дейности, превишаващи максимално допустимия праг на предоставената БФП?

В точка 10.1 „Критерии за допустимост” от Условията за кандидатстване e записано следното: „Недопустими за финансиране са училища и детски градини, за които е осъществяван основен ремонт, реконструкция, основно обновяване, пристрояване, надстрояване с финансиране от общински бюджет, националния бюджет, бюджета на Европейския съюз или друга донорска програма през последните 5 години преди крайния срок за кандидатстване по настоящата процедура или до предоставяне с решение на СНД на средства по Механизма.”

Въпрос 5: Допустимо ли е да се кандидатства за финансиране на общинско училище или детска градина, в които е осъществяван основен ремонт, реконструкция, основно обновяване, пристрояване, надстрояване през последните 5 години преди крайния срок за кандидатстване по настоящата процедура, в случай че предвидените за изпълнение в проектното предложение строително-ремонтни работи са различни и не се дублират с вече извършени такива в посочения период?

**ОТГОВОР:**

**1.** Моля вижте отговора на въпрос 46.

**2.** Официалният представител на кандидата (представителят по закон) може да упълномощава други лица само за подаване на предложението за изпълнение на инвестиция в Информационната система за Механизма ИСУН 2020 и за отчитане на изпълнението на инвестицията. Съгласно т. 18 от Условията за кандидатстване *Декларация на кандидата (Приложение I), Декларация за енергийна ефективност (приложение Iа), когато е приложимо, Декларация за съгласие на кандидата за ползване и разпространение на обобщените данни по проекта от СНД и от НСИ (Приложение II) и Декларация за поемане на ангажимент за обекта на интервенция (Приложение IV), когато е приложимо, Декларация за съответствие на Количествено-стойностна сметка с количествените сметки на проектантите по отделните части на работния/техническия проект, когато е приложимо, се попълват и се подписват от лице с право да представлява кандидата.* ***Кандидатът няма право да оправомощава други лица да подписват която и да било от тези три декларации, тъй като се декларират данни, които деклараторът декларира в лично качество или съответно данни за представляваното от него юридическо лице, като за верността им се носи наказателна отговорност, която също е лична.***

**3.** Определеният максимален размер на финансирането (безвъзмездна финансова помощ) по компоненти не може да бъде увеличен.

**4**. Процедурата не ограничава кандидатите да осигурят допълващо финансиране със собствени средства или със средства от други източници, в случай че максималният размер на средствата (безвъзмездна финансова помощ) по съответния компонент на процедурата се окаже недостатъчен за цялостното финансиране на планираните дейности в предложението за изпълнение на инвестиция. Моля вижте отговора на въпрос 19.

**5.** Моля вижте отговори на въпроси 13, 14 и 20, т.2.

**ВЪПРОС 50 от 24.11.2022 г. (постъпил чрез ИСУН 2020):**

Във връзка със зададен въпрос № 3 от 28.10.2022 г. по процедура чрез подбор BG-RRP-1.007 „Модернизация на образователна среда“ по Националния план за възстановяване и устойчивост и влязла вече в сила Наредба за техническите изисквания към енергийните характеристики на сградите, моля да поясните следва ли да се прилага Скала на класовете на енергопотребление за видовете категории сгради по Приложение № 2 към чл. 16, ал. 1 от наредбата, към вече извършено по реда на Наредба № 7 от 2005 г. за енергийна ефективност на сгради и приключило обследване за енергийна ефективност с издаден сертификат, регистриран в АУЕР.

При обследванията, които са извършени по досега действащата наредба, приключили с издаването на сертификат за енергийни характеристики клас "А", а съгласно наредбата и приложенията й, същите тези мерки вече попадат в клас "В" то, следва ли да се преработят по новите изисквания, за да получат съответствие на характеристиките и мерки за клас "А" или ще се признават за клас "А" на основание това, че са изготвени, приети и регистрирани в АУЕР като такива до влизане в сила на новите разпоредби?

В случай на обекти с вече извършени обследвания за енергийна ефективност по действащата досега наредба приети и регистрирани в АУЕР, но без изготвен ТИП, следва ли при проектирането да се предвидят допълнителни енергоспестяващи мерки, които да "компенсират" несъответствието в изискванията за клас "А" между двете наредби?

По коя наредба следва да се извърши обследването за доказване на спестявания, на обектите с ОЕЕ изготвено и регистрирано преди 18.11.2022 г.?

**ОТГОВОР:**

Моля вижте отговора на въпрос 42. В допълнение, във връзка с Наредба № РД-02-20-3 от 9 ноември 2022 г. за техническите изисквания към енергийните характеристики на сгради, издадена от министъра на регионалното развитие и благоустройството (обн., ДВ бр. 92 от 18 ноември 2022 г.), влязла в сила от 18.11.2022 г. и на основание на чл. 5, ал. 6, т. 1. от Постановление № 114 на Министерския съвет от 08.06.2022 г. за определяне на детайлни правила за предоставяне на средства на крайни получатели от Механизма за възстановяване и устойчивост, са извършени изменения в Условията за кандидатстване и приложенията към тях. Изменените документи са публикувани на интернет страницата на Изпълнителна агенция „Програма за образование“ (<http://opnoir.bg/?go=page&pageId=497>), като Структура за наблюдение и докладване по Инвестиция 2 (C1.I2) „Модернизация на образователна инфраструктура“ от НПВУ, както и в Информационната система за Механизма (<https://umis2020.government.bg/login>).

**ВЪПРОС 51 от 25.11.2022 г. (постъпил чрез ИСУН 2020):**

В Условия за кандидатстване за получаване на средства за изпълнение на инвестиции от крайни получатели по Механизма за възстановяване и устойчивост, Раздел 10. Допустими крайни получатели, 10.1. Критерии за допустимост на стр. 12 е записано следното условие: „Недопустими за финансиране са училища и детски градини, за които е осъществяван основен ремонт, реконструкция, основно обновяване, пристрояване, надстрояване с финансиране от общински бюджет, националния бюджет, бюджета на Европейския съюз или друга донорска програма през последните 5 години преди крайния срок за кандидатстване по настоящата процедура или до предоставяне с решение на СНД на средства по Механизма“

Община има желание да кандидатства по настоящата процедура с предложение за изпълнение на инвестиция на една от двете сгради на едно общинско училище – тази с по-голямото РЗП. В другата сграда, по-малката, която няма да бъде обект на интервенция в настоящата процедура, през 2019 година е извършено вътрешно преустройство на сградата – основен ремонт на отоплителна инсталация – четвърта категория, вид на строителство – „преустройство“ съгласно Разрешение за строеж, издадено от главния архитект на общината.

Въпрос:

Допустимо ли е за финансиране проектно предложение, което предвижда изпълнение на интервенции само в по-голямата сграда на общинското училище, в която не е осъществяван основен ремонт, реконструкция, основно обновяване, пристрояване, надстрояване с финансиране от общински бюджет, националния бюджет, бюджета на Европейския съюз или друга донорска програма през последните 5 години преди крайния срок за кандидатстване по настоящата процедура?

**ОТГОВОР:**

Моля вижте отговора на въпрос 13.

**ВЪПРОС 52 от 25.11.2022 г. (постъпил чрез ИСУН 2020):**

В Условия за кандидатстване за получаване на средства за изпълнение на инвестиции от крайни получатели по Механизма за възстановяване и устойчивост, Раздел 10. Допустими крайни получатели, 10.1. Критерии за допустимост на стр. 12 е записано следното условие: „Недопустими за финансиране са училища и детски градини, за които е осъществяван основен ремонт, реконструкция, основно обновяване, пристрояване, надстрояване с финансиране от общински бюджет, националния бюджет, бюджета на Европейския съюз или друга донорска програма през последните 5 години преди крайния срок за кандидатстване по настоящата процедура или до предоставяне с решение на СНД на средства по Механизма“

Въпрос 1:

Във връзка с горепосочените критерии за допустимост, допустимо ли е за финансиране проектно предложение, което предвижда изпълнение на интервенции в сграда на общинско училище, в която през 2019 година е извършено вътрешно преустройство – изграждане на котелно помещение с 5 броя стенни газови котли и прилежащи инсталации – четвърта категория, вид на разрешеното строителство – „преустройство и ново строителство“ съгласно Разрешение за строеж, издадено от главния архитект на общината?

Въпрос 2:

Във връзка с горепосочените критерии за допустимост, допустимо ли е за финансиране проектно предложение, което предвижда изпълнение на интервенции в сграда на общинско училище, в която през 2021 година е извършен единствено основен ремонт на водогреен котел съгласно Разрешение за строеж?

Въпрос 3:

Във връзка с горепосочените критерии за допустимост, допустимо ли е за финансиране проектно предложение, което предвижда изпълнение на интервенции в сграда на общинско училище, в която през 2020 година е извършен основен ремонт на соларна инсталация за топла вода при басейн съгласно Разрешение за строеж?

**ОТГОВОР:**

**(1, 2 и 3)** Съгласно т. 11. „Дейности, допустими за финансиране“ от Условията за кандидатстване *предложенията за интервенции в съществуваща сграда на училище следва да включват* ***основен ремонт и/или реконструкция на цялата сграда****.* При определянето дали извършени в посочения в т. 10.1. от Условията за кандидатстване 5 годишен период СМР представляват *основен ремонт, реконструкция, основно обновяване* следва да се съблюдават разпоредбите на § 5, т. 42, т. 44 и т. 66 от Допълнителните разпоредби на Закона за устройство на територията.

В допълнение, моля вижте отговорите на въпрос 14.

**ВЪПРОС 53 от 29.11.2022 г. (постъпил чрез ИСУН 2020):**

Във връзка с публикувани условия за кандидатстване по процедура BG-RRP-1.007 - „Модернизация на образователна среда” на НПВУ, моля за отговор на следните въпроси:

1. По отношение на предоставен от Ваша страна отговор на въпрос 13 на адрес: линк към ИСУН, моля за разяснение дали от същия, а именно: „Интервенция в отделна сграда на училище се допуска при условие, че тя е самостоятелно обособена сграда за образование, в която са разположени учебни зони (учебни помещения за учениците – класни стаи) и в резултат на интервенцията се постига цялостен обновен облик на сградата.“, следва да се разбира, че е единствено допустимо, заложените по Процедурата мерки като: обновяване, ремонт, ЕЕ и т.н., да се извършват във въпросната самостоятелно обособена сграда за образование към даденото училище, единствено и само, ако тя разполага с учебни кабинети-класни стаи? Ако-да, то няма ли да доведе това до недопустимост някои обекти на интервенция по Процедурата, като се отчита обстоятелството, че доста училища разполагат с няколко на брой самостоятелни сгради, част от техния сграден фонд, които, обаче, се използват за физкултурни салони, столови и т.н.? Моля да уточните, ако се приложи написаното по-горе, как ще се постигне цялостен обновен облик на училището, ако се ремонтират само отделни негови „блокове“ (свързани с топла връзка), още повече, че дейности като спорт, хранене, администрация на училището са неделима част от цялостната организация на учебния процес и са предвидени като задължителни зони, с които следва да разполагат училищата, съгласно Наредба 24?

2. Моля за уточнение, при кандидатстване по Процедурата с проект, за който няма готов технически проект, т.е. – чрез инженеринг КС по окрупнени показатели и съответното техническо задание, правилно ли разбираме, че следва да се изготвят за всяка самостоятелна сграда на училището – КС по окрупнени показатели индивидуално за всяка сграда, но заданието за проектиране може да е едно с включени в него като подобекти отделните самостоятелни сгради, съставляващи училищния сграден фонд на съответната образователна институция? Например: 1 училище разполага с 3 сгради в рамките на един терен, в които реализира дейността си, съответно – за него, в режим на инженеринг, е необходимо да представим: 3 бр. КС по окрупнени показатели, но 1 задание за проектиране с включени трите подобекта на сградния фонд?

3. В случай, че имаме обследване за енергийни характеристики на сградата, ведно с резюме и сертификат за ЕЕ, извършено съгласно разпоредбите на НАРЕДБА № 7 ОТ 2004 Г. ЗА ЕНЕРГИЙНА ЕФЕКТИВНОСТ НА СГРАДИ и регистрирано в АУЕР пред месец октомври, т.е. преди влизане в сила на Наредба № РД-02-20-3 от 9 ноември 2022 г. за техническите изисквания към енергийните характеристики на сгради, следва ли резюмето и/или сертификата за ЕЕ да се преиздаде с цел съобразяването му с разпоредбите на новия подзаконов нормативен акт? Ако да, кой сертификат следва да бъде представен на етап кандидатстване, тъй като кандидатът ще разполага с два такива?

4. Какво се разбира под “валиден” сертификат за ЕЕ предвид, че липсва легална дефиниция?

**ОТГОВОР:**

**1.** Процедурата не поставя ограничение обектът на интервенция да е само една сграда на образователна институция (училище/детска градина).Съгласно т. 10.1. Критерии за допустимост на Условията за кандидатстване, **се допускат интервенции в повече от една сграда на един и същ обект на интервенция (училище/детска градина).** В тази връзка в предложението за изпълнение на инвестиция **е допустимо обект на интервенция да са няколко или всички сгради на училището**, вкл. и сградите, които се използват за спорт, хранене, администрация на училището, като в резултат на интервенцията трябва да се постигне цялостен обновен облик на всички сгради на училището, включени в предложението за изпълнение на инвестиция. В случай че училището като образователна институция **се състои от няколко самостоятелно обособени сгради, се допуска като обект на интервенция** в предложението за изпълнение на инвестиция **да бъде включена само една или няколко самостоятелно обособени сгради на училището,** като в поне една от тях следва да са разположени учебни зони (учебни помещения за учениците – класни стаи) и в резултат на интервенцията се постига цялостен обновен облик на тези сгради, включени в предложението. Изискването за включване на поне една сграда, в която са разположени учебни зони (учебни помещения за учениците – класни стаи) е обвързано със задължителния индикатор „Капацитет на класните стаи на нови или модернизирани детски заведения и образователни заведения“. **Когато сградите на училището не са самостоятелно обособени**, а са свързани помежду си с „топла връзка“, **не се допускат** интервенции само в една или няколко сгради на училището – обект на интервенция трябва да са всички свързани сгради и да се постигне цялостен обновен облик на всички свързани сгради на училището, включени в предложението.

**2.** Съгласно т. 11 „Дейности, допустими за финансиране“ от Условията за кандидатстване за предложения, за които на етапа на кандидатстване няма разработен работен/технически проект в пълна проектна готовност (вкл. разрешение за строеж), т.е. предложението ще се изпълнява чрез инженеринг, кандидатът следва да представи ***КСС*** *по окрупнени показатели по отделните части на инвестиционния проект, като включва и самостоятелна част Енергийна ефективност. В случай че в предложението за изпълнение на инвестиция са включени повече от 1 самостоятелни сгради на образователната институция, обект на интервенция, КСС следва да е разделена по съответните подобекти.*  В тази връзка, Условията за кандидатстване поставят изискване за представяне на КСС по окрупнени показатели за всяка сграда на образователната институция в качеството й на подобект.

**3.** Моля вижте отговора на въпрос 42. В допълнение, към предложението за изпълнение на инвестиция следва да бъде представен сертификат, който отговаря на действащата нормативна уредба към момента на кандидатстване по процедурата.

**4.** Валидността на Сертификатите за енергийни характеристики на сграда в експлоатация се преценява в съответствие с разпоредбата на чл. 16 от НАРЕДБА № Е-РД-04-1 от 22.01.2016 г. за обследване за енергийна ефективност, сертифициране и оценка на енергийните спестявания на сгради и е посочена в самия сертификат.

**ВЪПРОС 54 от 29.11.2022 г. (постъпил чрез ИСУН 2020):**

Моля за отговор на следните въпроси:

1. В обективираните в Заповед на УО изменения на насоки за кандидатстване по процедурата е записано: “текстът „до достигане на нормативно определения минимален клас на енергопотребление за съответния тип сграда – училище/детска градина, т.е. поне клас на енергопотребление „С“ от скалата на класовете на енергопотребление от Наредба № 7 от 2004 г. за енергийна ефективност на сгради“ се заменя с „до достигане поне на нормативно определения минимален клас на енергопотребление за съответния тип сграда – училище/детска градина съгласно § 5, ал. 1 и 2 от Наредба № РД-02-20-3 от 9 ноември 2022 г. за техническите изисквания към енергийните характеристики на сгради“;

- текстът „клас на енергопотребление „С““ се заменя с „нормативно определения минимален клас на енергопотребление“;

- „съответствие на сградата поне с клас на енергопотребление „С““ се заменя с „достигане поне на нормативно определения минимален клас на енергопотребление за сгради, заети от публични органи“. Моля разяснете какво се цели с въпросното изменение, предвид, че съставът на §5, ал. 1 и ал. 2 от Наредба № РД-02-20-3 от 9 ноември 2022 г. за техническите изисквания към енергийните характеристики на сгради“ регламентира прилагането на цитирани подзаконов нормативен акт по спрямо започнали и/или приключили производства по одобряване на технически инвестиционен проект. Следва да се има предвид, че факултативен е избора на кандидата да участва на етап кандидатстване с ТИП.

2. Никъде в измените насоки за кандидатстване не е разписана възможността за прилагане §9 от ПЗР на Наредба № РД-02-20-3 от 9 ноември 2022 г. за техническите изисквания към енергийните характеристики на сгради“, в случай че се кандидатства без проектна готовност.

3. Как ще се изчислява критерий “Норма на обществена възвръщаемост на инвестицията” при съфинансиране от страна на кандидата?

4. Предвид че насоките за кандидатстване по своята същност са общ административен акт, при издаването на който се спазва реда на глава пета, раздел II от АПК, то в случай на изменение на основание на наличие на някое от обстоятелствата на чл. 99, ал. 1 от АПК, следва да се прилагат условията и реда по тяхното издаване (арг. чл. 103, ал. 4 от АПК), т.е. следва да е осигурена някоя от предвидените в чл. 69 от АПК форми за участие на заинтересованите страни, за да се запази действителността на административния акт. Следва да се има предвид, че разпоредбите на АПК имат предимство пред прилагането на тези на Постановление № 114 от 8 юни 2022 г. на Министерския съвет за определяне на детайлни правила за предоставяне на средства на крайни получатели от Механизма за възстановяване и устойчивост.

**ОТГОВОР:**

1. Съгласно § 5, ал. 1 и 2 от Преходните и заключителни разпоредби на Наредба № РД-02-20-3 от 9 ноември 2022 г. за техническите изисквания към енергийните характеристики на сгради, тя *се прилага за инвестиционни проекти, за които производството по одобряване на инвестиционен проект и производството по издаване на разрешение за строеж започва след влизането й в сила. За започнато производство по одобряване на инвестиционен проект и издаване на разрешение за строеж се счита датата на внасяне на инвестиционния проект за одобряване от компетентния орган. За започнато производство се счита и наличието на съгласуван идеен инвестиционен проект от съответния орган, компетентен за неговото одобряване,* т.е. цитираните разпоредби регламентират случаите, в които се прилага наредбата, както и случаите, в които приложение намира действащата до 17.11.2022 г. Наредба № 7 от 2004 г. за енергийна ефективност на сгради. Във връзка с горното, изменените Условия за кандидатстване реферира към § 5, ал. 1 и 2 от Преходните и заключителни разпоредби на Наредба № РД-02-20-3 от 9 ноември 2022 г. от гледна точка на допустимостта на предложенията за изпълнение на инвестиции и изхождайки от изискването за постигане на нормативно определения минимален клас на енергопотребление, който е различен в цитираната наредба спрямо определения в Наредба № 7 от 2004 г. Обръщаме внимание, че при подготовката на предложенията за изпълнение на инвестиции кандидатите са длъжни да спазват приложимото законодателство в неговата цялост.

2. Считано от деня на обнародването ѝ в ДВ (18.11.2022 г.) Наредба № РД-02-20-3 от 9 ноември 2022 г. за техническите изисквания към енергийните характеристики на сгради е част от действащото национално законодателство, вкл. § 9 от преходните и заключителните ѝ разпоредби. Реферирането към определени разпоредби в изменението на Условията за кандидатстване по процедурата не означава, че СНД няма да прилага действащата правна уредба в нейната пълнота.

3. Съгласно Методиката за оценка (приложение Х към Условията за кандидатстване) критерий „Норма на обществена възвръщаемост“ оценява съотношението между **общата стойност на планираното финансиране в предложението за изпълнение на инвестиция, и броя на учениците/децата, които се обучават в образователната институция, обект на интервенция.** Под „планирано финансиране“ следва да се има предвид стойността на „исканото финансиране (безвъзмездната финансова помощ)“, която кандидатът е планирал в секция 6. „Бюджет“ на формуляра за кандидатстване, т.е. **финансирането, което се осигурява със средства по процедурата**. Във връзка с горното, в случай че в предложението за изпълнение на инвестиция се предвижда и съфинансиране от страна на кандидата, при оценката по критерий „Норма на обществена възвръщаемост“ ще се вземе предвид само стойността, която е планирана в секция 6. „Бюджет“ на предложението за изпълнение на инвестиция.

4. Коментарът не съдържа искане за разяснение по отношение на Условията за кандидатстване по настоящата процедура.

**ВЪПРОС 55 от 29.11.2022 г. (постъпил чрез ИСУН 2020):**

Здравейте,

Съгласно т.11. „Дейности, допустими за финансиране“ от Условията за кандидатстване:

Дейности, допустими за финансиране по Компонент 1 са:

Дейност 1: Основен ремонт, реконструкция, основно обновяване, пристрояване, надстрояване на училищна образователна среда за придобиване на цялостен обновен облик на образователната институция.

Допустимо е извършване на основен ремонт, реконструкция на цялата сграда, конструктивно укрепване, мерки за енергийна ефективност на учебните сгради, ремонт на покриви, подмяна на дограма, изграждане/подмяна на ВиК инсталации, инсталации за енергия, отопление, вентилация, охлаждане, ремонт на санитарни възли, изграждане/подмяна на инсталации за използване на алтернативни източници на енергия и други строително-монтажни работи за осигуряване на цялостен обновен облик на образователната институция както отвън, така и отвътре и за спестяване на енергийни, водни и други ресурси, включително прилежащото дворно място.

Във връзка с Условията за кандидатстване, допустимо ли е извършване на мерки за енергийна ефективност на учебна сграда, на която е извършен основен ремонт по ОПРР 2014-2020?

Намерението на община Лом е да се изгради фотоволтаична инсталация за собствени нужди върху покрива на училище, което не би довело до двойно финансиране в рамките на проект „Модернизирана образователна инфраструктура в град Лом“.

**ОТГОВОР:**

Съгласно т. „Дейности, допустими за финансиране“ от Условията за кандидатстване *предложенията за интервенции в съществуваща сграда на училище/детска градина следва* ***да включват основен ремонт и/или реконструкция на цялата сграда****, като* ***не са допустими дейности, които целят частични интервенции и/или самостоятелно внедряване на мерки за енергийна ефективност.*** В допълнение, моля вижте отговора на въпрос 20, т.2.

**ВЪПРОС 56 от 30.11.2022 г. (постъпил чрез ИСУН 2020):**

Община Павликени е в процес на подготовка за кандидатстване по процедура чрез подбор BG-RRP-1.007 „Модернизация на образователна среда”, финансирана по Националния план за възстановяване и устойчивост, Компонент 1 – Училища с 301 и повече ученици, които се обучават в дневна форма.

Процедурата е обявена на 20.10.2022 г. с краен срок за кандидатстване 20.01.2023 г.

От 18.11. 2022 г. е в сила Наредба № РД-02-20-3 от 9 ноември 2022 Г. за техническите изисквания към енергийните характеристики на сгради (Наредбата), Обн. ДВ. бр.92 от 18 ноември 2022г., издадена от Министъра на регионалното развитие и благоустройството, която отменя Наредба № 7 от 2005 г. за енергийна ефективност на сгради.

Проектът на Община Павликени попада в хипотезата на параграф 5, ал. 1 и ал. 2 от Преходните и заключителни разпоредби на Наредбата:

§ 5. (1) Наредбата се прилага за инвестиционни проекти, за които производството по одобряване на инвестиционен проект и производството по издаване на разрешение за строеж започва след влизането ѝ в сила.

(2) За започнато производство по одобряване на инвестиционен проект и издаване на разрешение за строеж се счита датата на внасяне на инвестиционния проект за одобряване от компетентния орган.

Съгласно горецитираните разпоредби Обследването за енергийна ефективност на обекта, предмет на проекта, трябва да се преработи, за да съответства на Наредбата.

С официално съобщение на страницата на Агенция за устойчиво енергийно развитие фирмите, извършващи обследване за енергийна ефективност и сертифициране на сгради (лицата вписани в публичните регистри по чл. 44, ал. 1 от Закона за енергийната ефективност), се информират, че: „считано от 18.11.2022 г., да не се издават и внасят в Агенция за устойчиво енергийно развитие документи от обследване за енергийна ефективност и сертифициране на сгради, защото е в сила Наредба № РД-02-20-3 от 9 ноември 2022 г. за техническите изисквания към енергийните характеристики на сгради (НАРЕДБАТА), поради което Наредба № Е-РД-04-1 от 22.01.2016 г. за обследване за енергийна ефективност, сертифициране и оценка на енергийните спестявания на сгради не отговаря на изискванията на новите норми, включително класификацията на енергопотреблението на сградите.“

Притеснително е, че новата Наредба води до промяна на действащата Наредба № Е-РД-04-1 за обследване за енергийна ефективност, сертифициране и оценка на енергийните спестявания на сгради (ДВ. бр.10 от 5 Февруари 2016г.). Проект на нова Наредба за обследване за енергийна ефективност, сертифициране и оценка на енергийните спестявания на сгради е публикувана на 23.11.2022 г. на сайта https://www.strategy.bg/PublicConsultations/View.aspx?lang=bg-BG&Id=7278 (Портал за обществени консултации на Министерски Съвет) за обществено обсъждане до 06.12. 2022 г.

Предвид гореизложеното сме обезпокоени, че по обективни за нас причини, няма да успеем да подготвим и подадем проектното предложение в указания срок – 20.01.2023 г. с валиден сертификат и Работен/технически проект и Разрешение за строеж, съгласно раздел 18 „Списък на документите, които се подават на етап кандидатстване“, т. 9 от Условията за кандидатстване.

Моля, на основание чл. 5, ал. 6, т. 1 от Постановление № 114 от 8 юни 2022 г. за определяне на детайлни правила за предоставяне на средства на крайни получатели от Механизма за възстановяване и устойчивост, да предприемете действия за удължаване на срока за подаване на проектни предложения по Процедура BG-RRP-1.007 „Модернизация на образователна среда” с най-малко 2 месеца, предвид промяната на действащото законодателство, касаещо въвеждането на мерките за енергийна ефективност.

**ОТГОВОР:**

Съгласно становище на Агенцията за устойчиво енергийно развитие, изпратено до СНД „*предвид обнародваната в ДВ на 18 ноември 2022 г. Наредба № РД-02-20-3 от 9 ноември 2022 г. за техническите изисквания към енергийните характеристики на сгради в спешен порядък са взети мерки за изменение на Наредбата за обследване за енергийна ефективност, сертифициране и оценка на енергийните спестявания на сгради (Наредбата), като на 23.11.2022 г. Наредбата е публикувана за обществено обсъждане в рамките на 14-дневен срок. От Министерство на енергетиката имаме уверения, че Наредбата ще бъде публикувана в ДВ в максимално кратък срок след приключване на общественото обсъждане, най-късно до края на 2022 г. и незабавно ще влезе в сила.*

*Потвърждавам, че с изменението на Наредба № РД-02-20-3 от 9 ноември 2022 г. за техническите изисквания към енергийните характеристики на сгради,* ***образците на Сертификат за енергийни характеристики на сграда и Резюме на доклад от обследване за енергийна ефективност (ОЕЕ) на сграда, не отговарят на изискванията на новите норми, включително класификацията на енергопотреблението на сградите.******Независимо от това, всички дейности от процеса на обследване за енергийна ефективност на сградите остават валидни****, като докладът ще претърпи изменение в последната си част, свързана с предложения пакет мерки за повишаване на енергийната ефективност, изчисленията на първична енергия и емисии СО2 и съответните данни ще следва да бъдат отразени в актуалните образци на Сертификат и Резюме на доклад от ОЕЕ на сграда.“*

Във връзка с проведената комуникация с Агенцията за устойчиво енергийно развитие Условията за кандидатстване ще бъдат изменени за **удължаване на срока за подаване на предложения за изпълнение на инвестиции с 1 месец.** Обръщаме внимание, че с предстоящото изменение на Условията за кандидатстване етапът за крайните получатели остава непроменен, а именно: **до края на третото тримесечие на 2023 г.** крайният получател да е сключил договора за строителство, съответно договора с изпълнител по обществената поръчка за инженеринг (когато е приложимо), като постигането му е отговорност на всеки краен получател по процедурата. Съгласно Условията за кандидатстване, СНД си запазва правото в процеса на изпълнение на проектите да прекрати едностранно договори за финансиране с крайни получатели, които не са постигнали етапа към датата на изтичане на третото тримесечие на 2023 г.

**ВЪПРОС 57 от 01.12.2022 г. (постъпил по електронна поща):**

Поради промени в българското законодателство и по-конкретно във връзка с влизането в сила от 18.11.2022 г. на Наредба № РД-02-20-3 от 9 ноември 2022 г. за техническите изисквания към енергийните характеристики на сгради (Наредбата), издадена от министъра на регионалното развитие и благоустройството (обн., ДВ бр. 92 от 18 ноември 2022 г.), на 28.11.2022 г. са публикувани изменените Условия за кандидатстване и приложения към тях по процедура BG-RRP-1.007 „Модернизация на образователна среда“.

В тази връзка, на основание чл.9, ал.5, т.1 от ПОСТАНОВЛЕНИЕ № 114 от 8 юни 2022 година за определяне на детайлни правила за предоставяне на средства на крайни получатели от механизма за възстановяване и устойчивост, моля срокът за подаване на предложения за изпълнение на инвестицията да бъде удължен.

Мотиви:

1. Необходимост от процедурно време за изготвяне на Обследване за енергийна ефективност и сертификат за енергийни характеристики на сграда в съответствие с новите изисквания на Наредбата.

2. Липса на обнародвана и влязла в сила НАРЕДБА ЗА ОБСЛЕДВАНЕ ЗА ЕНЕРГИЙНА ЕФЕКТИВНОСТ, СЕРТИФИЦИРАНЕ И ОЦЕНКА НА ЕНЕРГИЙНИТЕ СПЕСТЯВАНИЯ НА СГРАДИ, която задължава използване на образци за изготвяне на документите в т. 1.

3.Съобщение на Агенция за устойчиво енергийно развитие (АУЕР), което препоръчва, считано от 18.11.2022 г., да не се издават и внасят в АУЕР документи от обследване за енергийна ефективност и сертифициране на сгради, тъй като същите не отговарят на изискванията на Наредбата, включително класификацията на енергопотреблението на сградите. АУЕР информира, че ще връща документите за привеждане в съответствие с изискванията на Наредбата и информира за публикуването за обществено обсъждане на приведената в съответствие Наредба № Е-РД-04-1 от 22.01.2016 г. за обследване за енергийна ефективност, сертифициране и оценка на енергийните спестявания на сгради.

**ОТГОВОР:**

Моля вижте отговора на въпрос 56.

**ВЪПРОС 58 от 01.12.2022 г. (постъпил чрез ИСУН):**

Съгласно Общите условия при предоставяне на средства на крайни получатели по Националния план за възстановяване и устойчивост – приложение Annex\_XII към Условия за изпълнение по процедура BG-RRP-1.007 - „Модернизация на образователна среда” „Крайният получател определя екип за изпълнение на инвестицията. Екипът за изпълнение включва ръководител, експерт за финансово отчитане, счетоводител, експерт за техническо отчитане, юрист. В зависимост от спецификата на инвестицията може да се включват и допълнителни експерти с необходимата експертиза. Отговорностите на няколко експерти могат да се съчетават. Ръководителят на КП отговаря за осигуряване на необходимия административен капацитет за изпълнение на инвестицията, като при поискване предоставя информация на СНД.“

Във връзка с гореизложеното, моля да уточните:

1. Задължен ли е КП да включи в екипа за изпълнение на инвестицията всички изброени по-горе длъжности?

2. Може ли някои от така изброените длъжности да се съвместяват от един експерт? Пример: Експерт за финансово отчитане и счетоводител да се изпълняват от едно и също лице – счетоводител по проекта?

3. Задължително ли е в екипа за изпълнение да е включен юрист? Практика в много общини е длъжността „експерт обществени поръчки“ да се заема от лица с икономическо или друго образование?

**ОТГОВОР:**

**(1, 2 и 3**) Съгласно Приложение IX „Указания на Структурата за наблюдение и докладване за попълване на електронен формуляр за кандидатстване“ към Условията за кандидатстване по процедурата в поле „Непреки дейности“ на секция 9 от формуляра за кандидатстване се изисква от кандидата да опише **какви дейности за организация и управление и дейности за информация, комуникация и публичност ще изпълни в рамките на проекта, като посочи информация относно съответствието на планираните мерки по информация, комуникация и публичност с условията и изискванията, описани в РЕГЛАМЕНТ (ЕС) 2021/241**, т.е. на етапа на кандидатстване няма изискване да се описва екипът на проекта нито като длъжности, нито да се определят конкретни лица, които ще заемат съответните длъжности в процеса на изпълнение на проекта.

В съответствие с чл. 11, ал. 1 от ПМС № 157 от 7 юли 2022 г. за определяне на органите и структурите, отговорни за изпълнението на Плана за възстановяване и устойчивост на Република България, и на техните основни функции, крайните получатели отговарят за изпълнението на инвестициите при спазване на принципите на добро финансово управление, приложимото законодателство и условията на сключените договори за финансиране, като в чл. 1.11 от Общите условия по Приложение XII към Условията за кандидатстване е посочено, че крайният получател има ангажимент да изпълнява одобрената система за управление и контрол (СУК) от министъра на финансите. В тази връзка в Раздел 3, т. 3.3.1 „Крайни получатели“ по отношение на екипа от експерти на крайния получател е пояснено, че „Отговорностите на няколко експерта могат да се съчетават“.

**ВЪПРОС 59 от 01.12.2022 г. (постъпил чрез ИСУН):**

Здравейте. Искам да Ви информирам, че отговорът на въпрос 19, който сте дали, не е задоволителен. Поле "Съфинансиране от бенефициента/партньорите (средства от бюджетни предприятия)" в секция 7. Финансова информация – източници на финансиране (в лева) не позволява въвеждане на данни. Моля, дайте разяснение къде в бюджета следва да се попълнят средствата, надвишаващи максималния размер на помощта (БФП)?

**ОТГОВОР:**

С оглед функционалностите на ИСУН, средствата, които представляват собствено финансиране следва да се въведат в **поле „Недопустими разходи, необходими за изпълнението на проекта“**в секция 7. Финансова информация – източници на финансиране (в лева).

**ВЪПРОС 60 от 06.12.2022 г. (постъпил чрез ИСУН):**

Здравейте,

При остойностяване на оборудването по компоненти 1, 2, 3 и 4, следва ли да се прилагат в ИСУН получени оферти от доставчици?

Тъй като в Условията за кандидатстване не е ясно дали се изисква провеждането на пазарни консултации, събиране на три оферти, или е достатъчно само попълването на Приложение 6 "Остойностен списък с оборудване/обзавеждане", отговарящо на Наредба №24/10.09.2020, без никакви други документи, моля да разясните кой подход трябва да бъде използван.

С уважение,

**ОТГОВОР:**

Съгласно т. 18. „Списък на документите, които се подават на етап кандидатстване“ от Условията за кандидатстване, в случай че предложението за изпълнение на инвестиция включва дейност 2. Доставка и монтаж на оборудване и обзавеждане за сградите/помещенията на училището/детската градина, към формуляра за кандидатстване трябва да се прикачи Остойностен списък с оборудване/обзавеждане (Приложение IVб към Условията за кандидатстване). Няма изискване за прилагане на документи, доказващи извършено пазарно проучване, което обаче не освобождава кандидата от задължението да планира и разходва средствата по проекта в съответствие с принципите на добро финансово управление, определени в Регламент (ЕС, Евратом) 2018/1046.

**ВЪПРОС 61 от 07.12.2022 г. (постъпил чрез ИСУН):**

Уважаеми госпожи и господа,

Във връзка с кандидатстване по процедура BG-RRP-1.007 - „Модернизация на образователна среда” имаме следното питане:

В случай че формулярът е подаден с КЕП на лице, което е упълномощено от представляващия Кандидата (в случая Кмет на Община), то декларациите - приложения I, Ia, II, IV и IVa следва да се прилагат - сканирани, подписани от лицето – официално представляващо кандидата (Кмет), прикачени в секция 11 на електронния формуляр.

Въпросът ни е свързан с това къде в последната публикувана версия на Приложения № I, Ia, II, IV и IVa следва да се впише наименованието на проектното предложение за изпълнение на инвестиция (ПИИ), за което се отнася съответната декларация. Моля да се вземе предвид, че когато кандидатът е Община, може да подаде няколко проектни предложения за различни обекти и би следвало името на проекта или обекта да фигурират в относимата към него декларация.

Моля за Вашите указания във връзка с горното.

Предварително благодаря,

**ОТГОВОР:**

В декларациите, които са приложения към Условията за кандидатстване, няма изискване да се посочва наименование на предложението за изпълнение на инвестиция и съответно не е предвидено специално поле за тази информация. Въпреки това, когато предложението за изпълнение на инвестиция се подава от упълномощено лице и съответно декларациите се подписват от него и се прикачат в секция 11 на формуляра за кандидатстване, във всяка една от изискуемите декларации може да бъде добавено наименованието на предложението след наименованието на процедурата, по преценка на кандидата.

**ВЪПРОС 62 от 08.12.2022 г. (постъпил чрез ИСУН):**

Община Свиленград подготвя проектно предложение, в което дейностите по изпълнение на СМР и проектиране ще бъдат възложени на „инженеринг”.

Във връзка с представяне на изискуемите по процедурата Енергийно обследване и Сертификат за енергийни характеристики моля да дадете конкретен отговор на следния въпрос:

1. Изготвено Енергийно обследване и прието от АУЕР преди влизане в сила на новата Наредба за енергийно обследване ще бъде ли прието от УО или следва за целите на кандидатстване по Процедурата да бъде преработено, в съответствие с изискванията на новата Наредба?

Моля обърнете внимание, че въпросът касае единствено изготвено Енергийно обследване, а не хипотезата - § 5, ал. 1 и 2 от Преходните и заключителни разпоредби на Наредбата, тя се прилага за инвестиционни проекти, за които производството по одобряване на инвестиционен проект и производството по издаване на разрешение за строеж започва след влизането й в сила.

Инвестиционен проект ще бъде изготвен при одобрение на проектното предложение в съответствие на новата Наредба.

**ОТГОВОР:**

При подготовката на предложението за изпълнение на инвестиция кандидатът следва да спазва действащата нормативна уредба. Съгласно § 9 от Преходните и заключителни разпоредби на Наредба № РД-02-20-3 от 9 ноември 2022 г. за техническите изисквания към енергийните характеристики на сгради „*Обследванията за енергийна ефективност на сгради, изпълнени до влизане в сила на наредбата въз основа на методиката в приложение № 3 от отменената Наредба № 7 от 2005 г. за енергийна ефективност на сгради (ДВ, бр. 5 от 2005 г.), се приемат за методологично съответстващи с допустимо отклонение от изискванията на методиката от приложение № 1 от тази наредба, когато са извършени по договор, сключен след 21 ноември 2017 г., и класът на прогнозираното енергопотребление след изпълнение на енергоспестяващите мерки не се променя.“* Обследвания за енергийна ефективност на сгради, които не се приемат за методологично съответстващи с допустимо отклонение от изискванията на методиката от приложение № 1 към Наредба№ РД-02-20-3 от 9 ноември 2022 г., следва да бъдат преработени съгласно новите изисквания на нормативната уредба. В допълнение, обръщаме внимание, че на 05.12.2022 г. е публикуван за обществено обсъждане проект на Наредба за изменение и допълнение на Наредба № РД-02-20-3 от 9.11.2022 г. за техническите изисквания към енергийните характеристики на сгради (обн. ДВ, бр. 92 от 2022 г.), който е наличен на следния интернет адрес: <https://www.mrrb.bg/bg/proekt-na-naredba-za-izmenenie-i-dopulnenie-na-naredba-rd-02-20-3-ot-9-11-2022-g-za-tehnicheskite-iziskvaniya-kum-energijnite-harakteristiki-na-sgradi-obn-dv-br-92-ot-2022-g/>. В допълнение, моля вижте отговора на въпрос 56.

**ВЪПРОС 63 от 09.12.2022 г. (постъпил чрез ИСУН):**

Здравейте,

Въпросът ми е следния:

След като на етап кандидатстване следва задължително да се представи едно от двете Приложения V (Annex\_V\_Заявление-Ръководител) или Annex\_VI (Заявление за Упълномощено лице), то се предвижда и възможност за кандидата да създава профил за отчитане на етап подаване на проектно предложението за изпълнение на инвестиция (ПИИ).

В двете предоставени бланки (Annex V и Annex VI) фигурира номер на проектното предложение, който към момента на подаване в системата ИСУН2020 няма как да бъде известен и съответно попълнен в бланката на тези анкеси. Как следва да се процедира в този случай? Само наименованието на ПИИ ли да се попълни?

Предварително благодаря за отговора

**ОТГОВОР:**

При попълване на заявление за профил за достъп на ръководител на крайния получател/упълномощено лице до информационната система за МВУ е достатъчно да се посочи наименованието на предложението за изпълнение на инвестиция. След подаване на предложението за изпълнение на инвестиция кандидатът може да заяви създаване на профил посредством функционалността „Профили за Е-отчитане“, в раздел „Проектни предложения“ в модула за Електронно кандидатстване на ИСУН, като попълни необходимата информация и прикачи приложимите заявления (Приложение V и Приложение VI към Условията за кандидатстване).

**ВЪПРОС 64 от 09.12.2022 г. (постъпил чрез ИСУН):**

Уважаеми дами и господа,

Във връзка с обявената на 20.10.2022 г. процедура BG-RRP-1.007 - „Модернизация на образователна среда”, финансирана от Националния план за възстановяване и устойчивост бих искал да получа разяснение по казус, касаещ публикуваните в Информационната система за управление и наблюдение и (ИСУН 2020) Условия за кандидатстване, както следва:

За общинско училище, определено като Група II, съгласно Методология за групиране на институциите, с изготвен технически проект за изпълнение на СМР дейности, включващи мерки за повишаване на енергийната ефективности и други съпътстващи ремонтни дейности. За изпълнението на СМР дейностите е проведена обществена поръчка по ЗОП и е избран изпълнител. Към настоящия момент Строително-монтажните работи не са стартирали.

Въпроси:

1. Допустимо ли е общината да кандидатства с въпросното училище за финансиране по процедурата, предвид напредналата проектна готовност, проведената вече обществена поръчка с избран изпълнител по ЗОП и възможността за своевременното стартиране на СМР дейностите при одобрение за финансиране?

2. Пречка ли е факта, че на етап на кандидатстване за общинското училище има избран, след проведена обществена поръчка по ЗОП, изпълнител на СМР дейностите и трябва ли да се прекрати договора с избрания изпълнител за да бъде то отново допустимо за кандидатстване?

**ОТГОВОР:**

**1.** За да бъде допустим обект на интервенция, общинското училище трябва да отговаряна условията за допустимост, посочени в т. 10.1. „Критерии за допустимост“ от Условията за кандидатстване (моля вижте отговора на въпрос 17, т.1). Също така проектното предложение трябва да е в съответствие с т. 11 „Дейности, допустими за финансиране“ и т. 12 „Категории разходи“ от Условията за кандидатстване. Обръщаме внимание върху следния текст в условията за кандидатстване, стр. 26: „**По процедурата се допуска финансиране на разходи, които са извършени от кандидата след 1 февруари 2020 г**., като разходи за проектиране, за набавянето на необходимите съгласувателни и разрешителни документи, изискващи се от националното законодателство, включително и свързаните с тях такси, дължими на съответните компетентни органи, геоложки/геодезически проучвания и др., необходими за подготовката и изпълнението на проекта, **в случай че строителните дейности не са стартирали преди подписване на договора за финансиране по настоящата процедура**.“

**2.** Наличието на сключен договор по ЗОП с изпълнител на СМР не е пречка за кандидатстване в случаите, в които за СНД няма задължение за извършване на предварителен контрол на документациите за обществените поръчки (съгласно СУК на ПВУ), и при положение че са изпълнени всички условия на процедурата за предоставяне на средства. Също така, СНД има ангажимент да извършва последващ контрол за законосъобразност на избора на изпълнител, както и проверки с цел недопускане на двойно финансиране.

В допълнение, Агенцията е изпратила запитване и предложение до Дирекция „Национален фонд“ в Министерство на финансите във връзка с прилагане на изискванията на СУК на ПВУ относно извършване от СНД на предварителен контрол на документациите за обществени поръчки.

**ВЪПРОС 65 от 12.12.2022 г. (постъпил чрез ИСУН):**

Във връзка с кандидатстването на община Крумовград по процедура BG-RRP-1.007 - „Модернизация на образователна среда” имаме следния въпрос:

Детска градина „Митко Палаузов” в гр. Крумовград попада в първа група на детски градини в Методологията за приоритизиране на обектите на образователната инфраструктура. Детската градина като една образователна институция е разположена в две съседни сгради, в съседни поземлени имота, с отделни актове за общинска собственост.

Запитването ни е, дали община Крумовград може да кандидатства с едно проектно предложение, в което да включи интервенции и в двете сгради?

Моля, отговорът да бъде конкретен, а не да се цитират Указанията за кандидатстване!

**ОТГОВОР:**

В съответствие с т. 10.1. Критерии за допустимост на Условията за кандидатстване, се допускат интервенции в повече от една сграда на една и съща детска градина. В случай на детска градина с филиал/и, в предложението за изпълнение на инвестиция **може да бъде включена само централата на детската градина или само 1 филиал, независимо от броя на сградите на централата на детската градина или съответно на филиала**. В тази връзка в предложението за изпълнение на инвестиция е допустимо обект на интервенция да са както една, така и няколко сгради на детската градина (централата/филиала), без значение дали сградите са разположени върху един имот или върху съседни имоти, за които има отделни актове за общинска собственост. В резултат на интервенцията трябва да се постигне цялостен обновен облик на всички сгради на детската градина, включени в предложението за изпълнение на инвестиция.

**ВЪПРОС 66 от 13.12.2022 г. (постъпил чрез деловодната система):**

Във връзка с отмяна на НАРЕДБА № 7 ОТ 2004 Г. ЗА ЕНЕРГИЙНА ЕФЕКТИВНОСТ НА СГРАДИ (отм. ДВ бр. 92 от 18.11.2022г) и обнародване на нова НАРЕДБА № РД-02-20-3 ОТ 9 НОЕМВРИ 2022 Г. ЗА ТЕХНИЧЕСКИТЕ ИЗИСКВАНИЯ КЪМ ЕНЕРГИЙНИТЕ ХАРАКТЕРИСТИКИ НА СГРАДИ в сила ДВ бр. 92 от 18.11.2022 година, Агенцията за енергийно и устойчиво развитие /АУЕР/, чрез съобщение на официалния си сайт https://www.seea.government.bg/bg/vazhno/10229-do-firmite-izvarshvashti-obsledvane-za-energiina-efektivnost-i-sertifitzirane-na-sgradi-litzata-vpisani-v-publichnite-registri-po-chl-44-al-1-ot-zakona-za-energiinata-efektivnost

препоръчва на фирмите извършващи обследване за енергийна ефективност и сертифицирано на сгради да преустановят входирането на Доклади от Енергийни обследвания, тъй като все още не е утвърден от АУЕР образец на резюме па доклада за енергийна ефективност и образец на сертификат за енергийна ефективност.

Притеснително е, че новата Наредба води до промяна на действащата Наредба № Е-РД- 04-1 за обследване за енергийна ефективност, сертифициране и оценка на енергийните спестявания на сгради (ДВ. бр. 10 от 5 Февруари 2016г.), която на 23.11.2022 г. на сайта Портала за обществени консултации на Министерски Съвет

<https://www.strategy.bg/PublicConsultations/View.aspx?lang=bg-BG&Id=7278>

е публикувана за обществено обсъждане до 06.12. 2022 г. нова Наредба за обследване за енергийна ефективност, сертифициране и оценка на енергийните спестявания на сгради ще влезне в сила веднага след обнародването и в Държавен вестник, което към момента е с неопределена дата на обнародване.

Предвид гореизложеното сме обезпокоени, че няма да успеем да подготвим и изпратим, чрез ИСУН 2020 проектно предложение в указания срок — до 20.01.2022 г.. придружено е влезли в сила документи съгласно т.9,От УСЛОВИЯ ЗА КАНДИДАТСТВАНЕ, както следва:

1. Доклад за енергийна ефективност, придружено от резюме и сертификат;

2. Съгласувани и одобрени инвестиционни проекти е влязло в сила Разрешение за строеж;

Поради гореизложените причини, Министерство на земеделието миналата седмица публикува Проект на Заповед за удължаване па срока за подаване на проектни предложения по процедура № BG06RDNP001-7.020 - Енергийна ефективност „Реконструкция, ремонт, оборудване и/или обзавеждане на общински сгради, в които се предоставят обществени услуги, която ще влезе в сила до дни.

На основание чл. 26, (7), т. 1 и т. 3 от ЗУСЕСИФ моля за вашето становище във връзка с предприемане на действия за удължаване на срока за подаване на проектни предложения по Процедура BG-RRP-1.007 „Модернизация на образователна среда” с най-малко 2 месеца, предвид промяната на действащото законодателство.

**ОТГОВОР:**

Срокът за подаване на предложения за изпълнение на инвестиции по процедура BG-RRP-1.007 „Модернизация на образователна среда” по процедура е удължен със Заповед на Ръководителя на СНД № РД09-137/13.12.2022 г. В допълнение, моля вижте отговора на въпрос 56.

**ВЪПРОС 67 от 13.12.2022 г. (постъпил чрез деловодната система):**

Във връзка с отмяна на НАРЕДБА № 7 ОТ 2004 Г. ЗА ЕНЕРГИЙНА ЕФЕКТИВНОСТ НА СГРАДИ (отм. ДВ бр. 92 от 18.11.2022г) и обнародване на нова НАРЕДБА № РД-02-20-3 ОТ 9 НОЕМВРИ 2022 Г. ЗА ТЕХНИЧЕСКИТЕ ИЗИСКВАНИЯ КЪМ ЕНЕРГИЙНИТЕ ХАРАКТЕРИСТИКИ НА СГРАДИ в сила ДВ бр. 92 от 18.11.2022 година, Агенцията за енергийно и устойчиво развитие /АУЕР/, чрез съобщение на официалния си сайт https://www.seea.government.bg/bg/vazhno/10229-do-firmite-izvarshvashti-obsledvane-za-energiina-efektivnost-i-sertifitzirane-na-sgradi-litzata-vpisani-v-publichnite-registri-po-chl-44-al-1-ot-zakona-za-energiinata-efektivnost

препоръчва на фирмите извършващи обследване за енергийна ефективност и сертифицирано на сгради да преустановят входирането на Доклади от Енергийни обследвания, тъй като все още не е утвърден от АУЕР образец на резюме па доклада за енергийна ефективност и образец на сертификат за енергийна ефективност.

Притеснително е, че новата Наредба води до промяна на действащата Наредба № Е-РД- 04-1 за обследване за енергийна ефективност, сертифициране и оценка на енергийните спестявания на сгради (ДВ. бр. 10 от 5 Февруари 2016г.), която на 23.11.2022 г. на сайта Портала за обществени консултации на Министерски Съвет

<https://www.strategy.bg/PublicConsultations/View.aspx?lang=bg-BG&Id=7278>

е публикувана за обществено обсъждане до 06.12. 2022 г. нова Наредба за обследване за енергийна ефективност, сертифициране и оценка на енергийните спестявания на сгради ще влезне в сила веднага след обнародването и в Държавен вестник, което към момента е с неопределена дата на обнародване.

Предвид гореизложеното сме обезпокоени, че няма да успеем да подготвим и изпратим, чрез ИСУН 2020 проектно предложение в указания срок — до 20.01.2022 г.. придружено е влезли в сила документи съгласно т.9,От УСЛОВИЯ ЗА КАНДИДАТСТВАНЕ, както следва:

1. Доклад за енергийна ефективност, придружено от резюме и сертификат;

2. Съгласувани и одобрени инвестиционни проекти е влязло в сила Разрешение за строеж;

Поради гореизложените причини, Министерство на земеделието миналата седмица публикува Проект на Заповед за удължаване па срока за подаване на проектни предложения по процедура № BG06RDNP001-7.020 - Енергийна ефективност „Реконструкция, ремонт, оборудване и/или обзавеждане на общински сгради, в които се предоставят обществени услуги, която ще влезе в сила до дни.

На основание чл. 26, (7), т. 1 и т. 3 от ЗУСЕСИФ моля за вашето становище във връзка с предприемане на действия за удължаване на срока за подаване на проектни предложения по Процедура BG-RRP-1.007 „Модернизация на образователна среда” с най-малко 2 месеца, предвид промяната на действащото законодателство.

**ОТГОВОР:**

Моля вижте отговора на въпрос 66.

**ВЪПРОС 68 от 13.12.2022 г. (постъпил чрез деловодната система):**

Във връзка с влизане в сила на нова Наредба № РД-02-20-3 от 9 ноември 2022г., считано от 18.11.2022г., за техническите изисквания към енергийните характеристики на сгради, издадена от Министъра на регионалното развитие и благоустройството, която отменя Наредба № 7 от 2005г. за енергийна ефективност на сгради, възникват обстоятелства от следното естество:

По повод новата наредба, на сайта на Агенция за устойчиво енергийно развитие е публикувано съобщение, а именно обръщение до фирмите извършващи обследване за енергийна ефективност и сертифициране на сгради (лицата вписани в публичните регистри по чл. 44, ал. 1 от Закона за енергийната ефективност), че „считано от 18.11.2022 г., да не се издават и внасят в Агенция за устойчиво енергийно развитие документи от обследване за енергийна ефективност и сертифициране на сгради, защото е в сила Наредба № РД-02-20-3 от 9 ноември 2022 г. за техническите изисквания към енергийните характеристики на сгради (НАРЕДБАТА), поради което Наредба № Е-РД-04-1 от 22.01.2016 г. за обследване за енергийна ефективност, сертифициране и оценка на енергийните спестявания на сгради не отговаря на изискванията на новите норми, включително класификацията на енергопотреблението на сградите.

Предстои промяна на наредба № Е-РД-04-1 за обследване за енергийна ефективност, сертифициране и оценка на енергийните спестявания на сгради (ДВ. бр.10 от 5 Февруари 2016г.). В момента тече общественото й обсъждане до 06.12.2022г. Новата Наредба за обследване за енергийна ефективност, сертифициране и оценка на енергийните спестявания на сгради ще влезне в сила веднага след обнародването й в Държавен вестник, но като срок не е ясно кога ще бъде това.

Съгласно т. 7, т. 8, т. 9 и т. 12 от Раздел 18 „Списък на документите, които се подават на етап кандидатстване“ от Условията за кандидатстване, се изискват:

Т.7. Обследване за енергийна ефективност и валиден сертификат за енергийни характеристики на сграда в експлоатация, изготвени по реда иа чл. 48 от ЗЕЕ.

Т.8. Обследване по реда на чл. 176в от ЗУТ за установяване иа техническите характеристики, свързани с удовлетворяване на изискванията по чл. 169, ал. 1, т. 1-5 от ЗУТ, и Технически паспорт в съответствие с|изискванията, определени в глава трета на Наредба № 5 от 2006 г. за техническите паспорти на строежите.

T.9. Работен/техиически проект, придружен от подробни количествени сметки по приложимите части, с влязло в сила разрешение за строеж, издадено по реда на чл. 148-156а от ЗУТ, съобразено с Наредба №24/2020 г. (в случай на пълна проектна готовност на етапа на кандидатстване). |

Т.12. Подробна КСС (в случай на пълна проектна готовност на етапа на кандидатстване) или КСС по окрупнени показатели (при инженеринг).

Предвид, че вече не се приемат нови сертификати от Агенцията за устойчиво енергийно развитие, тъй като се изчаква издаване па нова наредба за обследване за енергийна ефективност, сертифициране и оценка на енергийните спестявания на сгради, няма как да възложим проектиране и съответно изготвяне на инвестиционни проекти, които след одобрение да послужат за издаване на разрешение за строеж. В тази връзка считаме, че на основание чл. 26, ал. 7, т. 1 от Закопа за управление на средствата от европейските фондове при споделено управление, следва да се удължи срока за подаване на проектни предложения по Процедура BG-RRP-1.007 „МОДЕРНИЗАЦИЯ НА ОБРАЗОВАТЕЛНА СРЕДА”, с минимум 4 месеца.

**ОТГОВОР:**

Моля вижте отговора на въпрос 66.

**ВЪПРОС 69 от 13.12.2022 г. (постъпил чрез деловодната система):**

Във връзка с отмяна на НАРЕДБА № 7 ОТ 2004 Г. ЗА ЕНЕРГИЙНА ЕФЕКТИВНОСТ НА СГРАДИ (отм. ДВ бр. 92 от 18.11.2022г) и обнародване на нова НАРЕДБА № РД-02-20-3 ОТ 9 НОЕМВРИ 2022 Г. ЗА ТЕХНИЧЕСКИТЕ ИЗИСКВАНИЯ КЪМ ЕНЕРГИЙНИТЕ ХАРАКТЕРИСТИКИ НА СГРАДИ в сила ДВ бр. 92 от 18.11.2022 година, Агенцията за енергийно и устойчиво развитие /АУЕР/, чрез съобщение на официалния си сайт https://www.seea.government.bg/bg/vazhno/10229-do-firmite-izvarshvashti-obsledvane-za-energiina-efektivnost-i-sertifitzirane-na-sgradi-litzata-vpisani-v-publichnite-registri-po-chl-44-al-1-ot-zakona-za-energiinata-efektivnost

препоръчва на фирмите извършващи обследване за енергийна ефективност и сертифицирано на сгради да преустановят входирането на Доклади от Енергийни обследвания, тъй като все още не е утвърден от АУЕР образец на резюме па доклада за енергийна ефективност и образец на сертификат за енергийна ефективност.

Притеснително е, че новата Наредба води до промяна на действащата Наредба № Е-РД- 04-1 за обследване за енергийна ефективност, сертифициране и оценка на енергийните спестявания на сгради (ДВ. бр. 10 от 5 Февруари 2016г.), която на 23.11.2022 г. на сайта Портала за обществени консултации на Министерски Съвет

<https://www.strategy.bg/PublicConsultations/View.aspx?lang=bg-BG&Id=7278>

е публикувана за обществено обсъждане до 06.12. 2022 г. нова Наредба за обследване за енергийна ефективност, сертифициране и оценка на енергийните спестявания на сгради ще влезне в сила веднага след обнародването и в Държавен вестник, което към момента е с неопределена дата на обнародване.

Предвид гореизложеното сме обезпокоени, че няма да успеем да подготвим и изпратим, чрез ИСУН 2020 проектно предложение в указания срок — до 20.01.2022 г.. придружено е влезли в сила документи съгласно т.9,От УСЛОВИЯ ЗА КАНДИДАТСТВАНЕ, както следва:

1. Доклад за енергийна ефективност, придружено от резюме и сертификат;

2. Съгласувани и одобрени инвестиционни проекти е влязло в сила Разрешение за строеж;

Поради гореизложените причини, Министерство на земеделието миналата седмица публикува Проект на Заповед за удължаване па срока за подаване на проектни предложения по процедура № BG06RDNP001-7.020 - Енергийна ефективност „Реконструкция, ремонт, оборудване и/или обзавеждане на общински сгради, в които се предоставят обществени услуги, която ще влезе в сила до дни.

На основание чл. 26, (7), т. 1 и т. 3 от ЗУСЕСИФ моля за вашето становище във връзка с предприемане на действия за удължаване на срока за подаване на проектни предложения по Процедура BG-RRP-1.007 „Модернизация на образователна среда” с най-малко 2 месеца, предвид промяната на действащото законодателство.

**ОТГОВОР:**

Моля вижте отговора на въпрос 66.

**ВЪПРОС 70 от 13.12.2022 г. (постъпил чрез деловодната система):**

Във връзка с отмяна на НАРЕДБА № 7 ОТ 2004 Г. ЗА ЕНЕРГИЙНА ЕФЕКТИВНОСТ НА СГРАДИ (отм. ДВ бр. 92 от 18.11.2022г) и обнародване на нова НАРЕДБА № РД-02-20-3 ОТ 9 НОЕМВРИ 2022 Г. ЗА ТЕХНИЧЕСКИТЕ ИЗИСКВАНИЯ КЪМ ЕНЕРГИЙНИТЕ ХАРАКТЕРИСТИКИ НА СГРАДИ в сила ДВ бр. 92 от 18.11.2022 година, Агенцията за енергийно и устойчиво развитие /АУЕР/, чрез съобщение на официалния си сайт <https://www.seea.government.bg/bg/vazhno/10229-do-firmite-izvarshvashti-obsledvane-za-energiina-efektivnost-i-sertifitzirane-na-sgradi-litzata-vpisani-v-publichnite-registri-po-chl-44-al-1-ot-zakona-za-energiinata-efektivnost> препоръчва на фирмите извършващи обследване за енергийна ефективност и сертифицирано на сгради да преустановят входирането на Доклади от Енергийни обследвания, тъй като все още не е утвърден от АУЕР образец на резюме па доклада за енергийна ефективност и образец на сертификат за енергийна ефективност.

Притеснително е, че новата Наредба води до промяна на действащата Наредба № Е-РД- 04-1 за обследване за енергийна ефективност, сертифициране и оценка на енергийните спестявания на сгради (ДВ. бр. 10 от 5 Февруари 2016г.), която на 23.11.2022 г. на сайта Портала за обществени консултации на Министерски Съвет <https://www.strategy.bg/PublicConsultations/View.aspx?lang=bg-BG&Id=7278> е публикувана за обществено обсъждане до 06.12. 2022 г. нова Наредба за обследване за енергийна ефективност, сертифициране и оценка на енергийните спестявания на сгради ще влезне в сила веднага след обнародването и в Държавен вестник, което към момента е с неопределена дата на обнародване.

Предвид гореизложеното сме обезпокоени, че няма да успеем да подготвим и изпратим, чрез ИСУН 2020 проектно предложение в указания срок — до 20.01.2022 г.. придружено е влезли в сила документи съгласно т.9,От УСЛОВИЯ ЗА КАНДИДАТСТВАНЕ, както следва:

1. Доклад за енергийна ефективност, придружено от резюме и сертификат;

2. Съгласувани и одобрени инвестиционни проекти е влязло в сила Разрешение за строеж;

Поради гореизложените причини, Министерство на земеделието миналата седмица публикува Проект на Заповед за удължаване па срока за подаване на проектни предложения по процедура № BG06RDNP001-7.020 - Енергийна ефективност „Реконструкция, ремонт, оборудване и/или обзавеждане на общински сгради, в които се предоставят обществени услуги, която ще влезе в сила до дни.

На основание чл. 26, (7), т. 1 и т. 3 от ЗУСЕСИФ моля за вашето становище във връзка с предприемане на действия за удължаване на срока за подаване на проектни предложения по Процедура BG-RRP-1.007 „Модернизация на образователна среда” с най-малко 2 месеца, предвид промяната на действащото законодателство.

**ОТГОВОР:**

Моля вижте отговора на въпрос 66.